Lokasi Tenggelamnya Firaun Yang Memburu Nabi Musa A.S

Siapa yang tidak kenal dan tahu peristiwa keluarnya Bani Israil dari bumi Mesir di bawah pimpinan Nabi Musa a.s atau di dalam Perjanjian Lama, ianya lebih dikenali sebagai peristiwa Exodus.

Di dalam agama Islam, Allah swt memerintahkan kepada Nabi Musa a.s untuk membawa keluar pengikutnya yang majoritinya berbangsa Israil keluar dari bumi Mesir menuju ke bumi Kana’an (Tanah Yang Dijanjikan Tuhan). Bukti dari kitab suci agam Islam, Quran mengenai Nabi Musa a.s bersama pengikutnya melintasi Laut Merah dapat kita membacanya di surah al-A’raf ayat 130-136 dan.

Dalam Perjanjian Lama, pada bahagian Book of Exodus, kronologi peristiwa keluarnya Nabi Musa a.s bersama umatnya, Bani Israil seramai 2.4 juta orang (pendapat lain menyatakan seramai 600 ribu orang) keluar dari Mesir menuju ke Kana’an. Sesampainya di tepian pantai Nuweiba, Teluk Aqaba, Nabi Musa a.s pun menghentamkan tongkatnya ke atas air lalu terbelahnya lautan Teluk Aqaba sepanjang 1,800 km, selebar 900 m dan berkedalaman ratusan meter.

Terbelahnya laut Merah merupakan salah satu mukjizat dari Allah swt kepada Nabi Musa a.s. Ketika dalam perjalanan melintasi Laut Merah ini, Nabi Musa a.s bersama rombongannya dikejar oleh bala tentera Mesir yang dipimpin langsung oleh Firaun Ramesses II.

Setelah semua ahli rombongan keluar dari belahan lautan ini, maka Allah swt menutup kembali perlahan-lahan belahan lautan tersebut lalu tenggelamlah bala tentera Mesir termasuk Firaun Ramesses II.

Dari sinilah Nabi Musa a.s bersama pengikutnya menuju ke Gunung Sinai (Gunung Musa) yang dimana di sinilah baginda menerima 10 perintah Allah swt (The Ten Commandment) untuk diajarkan kepada Bani Israil.

Bukti kukuh yang dikenalpasti Teluk Aqaba di Laut Merah sebagai lokasi tenggelamnya pasukan Mesir Firaun Ramesses II ditemui oleh ahli arkeologi, Ron Wyatt pada tahun 1988 apabila beliau menemui beberapa buah bangkai kereta tempur (chariot) milik Firaun, tulang belulang manusia dan kuda. Ron Wyatt mengakui penemuannya terbabit ditemui di sekitar dasar laut di perairan Teluk Aqaba, Laut Merah. Penemuannya ini boleh dilihat di dalam gambar-gambar yang diakuinya sebagai kenderaan Firaun Ramesses II ketika mana mengejar rombongan Nabi Musa a.s. Tetapi ad sebahagian ilmuwan dan pakar sejarah menolak dakwaan Ron Wyatt disebabkan penemuannya ini berkemungkinan palsu ataupun roda, kereta tempur yang ditemuinya ini adalah batu karang yang membentuk seakan-akan objek yang diakuinya. Ron Wyatt terkenal sebagai ahli arkeologi yang kontroversial kerana beliau sebelum ini pernah mendakwa menemui lokasi sebenar penyaliban Jesus Christ, Ark of Convenant dan bangkai bahtera Nabi Nuh a.s.

Di dalam Quran tidak menyebutkan secara jelas di bahagian Laut Merah manakah ronbongan Nabi Musa a.s dan rombongannya melintas belahan lautan serta tenggelamnya pasukan tentera firaun. Tetapi ilmuwan Islam dan sebahagian ilmuwan Barat menyatakan Laut Merah (Bahr al-Ahmar) lokasi yang tepat terjadinya peristiwa ini.

Berbeza pendapat dalam kitab Perjanjian Lama (Old Testament), ilmuwan Barat yang lainnya pula berpendapat lokasi yang terjadi peristiwa ini adalah di Migdol (lokasi kuno di sekitar Memphis) dan Baal-Zaephon (Teluk Suez). Ilmuwan yang memegang pendapat ini menyatakan perkataan yang menterjemahkan Red Sea sebenarnya adalah Sea of Reeds. Sea of Reeds merujuk kepada lokasi di Laut Tengah, Mesir berdasarkan lokasi Migdol dan Bael Zaephon yang dikatakan terletak di delta sungai Nil dan tepian pantai Mesir.

Tetapi pendapat yang paling mahsyur dan diakui oleh para ilmuwan adalah di Laut Merah tetapi lokasi yang tepat belum ditemuinya.


Watergate – Pemusnah Penggal Kedua Richard Nixon

Dalam
sejarah presiden Amerika, tidak sah jika kita tidak menyebut skandal-skandal
yang menyelubungi sesetengah presidennya. Bagi yang pernah membesar pada tahun
80-an sudah pasti masak dengan skandal Iran-Contra yang melanda pentadbiran
Ronald Reagan. Geng 90-an sudah pasti menyengih melihat kegelisahan Bill
Clinton bila diasak soalan tentang hubungan sulitnya dengan Monica Lewinsky.
Tetapi ada satu skandal yang hampir-hampir menyebabkan Richard Nixon dipecat:
Watergate.

Pada awal pagi 17 Jun 1972, sekumpulan pencuri memecah masuk ke kompleks bangunan Watergate dengan niat mencuri beberapa dokumen dan memperbetulkan alat pendengar pada talian telefon di pejabat Jawatankuasa Kebangsaan Parti Demokrat. Tetapi usaha mereka tidak berhasil dan kesemua mereka ditahan polis selepas kehadiran mereka disedari seorang pengawal keselamatan.

Mereka yang ditahan ialah tiga bekas anggota pergerakan anti-Castro dari Cuba Virgilio Gonzalez, Bernard Barker dan Eugenio Martinez. Dua lagi yang ditahan ialah dua bekas operatif CIA iaitu James McCord dan Frank Strugis. Penangkapan lima individu ini menjadi permulaan kepada skandal Watergate. Tetapi bagaimana kegilaan yang melanda pentadbiran Nixon ini bermula?

‘Keghairahan untuk dipilih
semula’

Semua ini bermula bila Nixon melancarkan kempen pemilihan semula sebagai presiden untuk penggal kedua pada tahun 1972. Dengan Perang Vietnam masih berlangsung dan negara masih berpecah, maka bukanlah satu kejutan mengapa Nixon beria-ia mahu kembali ke Oval Office untuk penggal kedua.

Jadi tidak hairanlah mengapa pasukan kempennya sanggup menggunakan kaedah haram termasuk mencuri dengar aktiviti parti Demokrat di pejabat mereka. Sebulan sebelumnya, pasukan pencuri sama yang ditahan memecah masuk ke Watergate untuk mencuri dokumen sulit dan memasang alat pendengar. Masalahnya bila mereka cuba mencuri dengar, alat tersebut tidak berfungsi dan memaksa mereka kembali pada 17 Jun itu.

Pada awalnya, pihak berkuasa tidak tahu kumpulan pencuri ini ada kaitan dengan kumpulan kempen Nixon. Tetapi kecurigaan mula timbul apabila selepas mereka menemui salinan nombor telefon jawatankuasa pemilihan semula Rumah Putih kepunyaan salah seorang pencuri.

Pada Ogos tahun sama, dalam satu ucapannya kepada khalayak awam, Nixon bersumpah bahawa beliau dan pasukan kempennya tiada kaitan dengan pencuri-pencuri itu. Di sebalik lebih banyak pendedahan termasuk dari mana wang yang digunakan pencuri-pencuri ini semasa ditahan, itu tidak menghalang beliau meraih kemenangan besar mengalahkan calon Demokrat George McGovern.

Konspirasi

Tetapi
selepas dipilih, ia turut menandakan permulaan konspirasi untuk menjauhkan
pihak berkuasa dari menyiasat Nixon. Misalnya, wang yang dimiliki
pencuri-pencuri lebih $2,000 semasa ditahan. Bila disiasat dari mana wang
tersebut, wang tersebut datang dari jawatankuasa pemilihan semula Nixon yang
membabitkan bendahari Hugh Sloan, pengarah kewangan Maurice Stans dan timbalan
pengarah Jeb Magrunder. Semasa disoal siasat pihak berkuasa, Sloan mendedahkan
wang tersebut disalurkan kepada G. Gordon Liddy, individu yang bertanggungjawab
mengatur pencuri-pencuri ini masuk ke kompleks Watergate.

Bila pihak Biro Siasatan Persekutuan (FBI) mengesyaki wujud konspirasi lebih besar di sebalik semua ini, Nixon melalui ketua stafnya H.R Haldeman untuk menghalang siasatan ke atas asal-usul dana yang digunakan untuk aktiviti pecah masuk itu. Beliau juga tidak teragak-agak mempergunakan pemangku pengarah biro L. Patrick Gray untuk memperlahankan siasatan mereka ke atas insiden berkenaan.

Keadaan ini nyata mengecewakan seorang pegawai tinggi biro bernama Mark Felt dan beliau secara senyap-senyap mula membocorkan maklumat kepada dua wartawan The Washington Post, Bob Woodward dan Carl Bernstein. Selain Woodward dan Bernstein, Felt juga turut meninggalkan beberapa petunjuk untuk media mengikuti skandal berkenaan sehinggalah beliau meletak jawatan pada Jun 1973.

Pada tahun 1973, tekanan ke atas pentadbiran Nixon semakin bertambah apabila beberapa pembantunya bersedia bertemu dengan pihak pendakwaraya dan menyatakan kebenaran demi menyelamatkan kedudukan beliau di Rumah Putih. Langkah ini dinyatakan peguam Rumah Putih John Dean semasa bertemu dengan Nixon pada April 1973.

Tidak lama selepas itu, Haldeman dan seorang lagi pembantu bernama John Ehrlichman meletak jawatan bersama Peguam Negara Richard Kleiendiest sementara Dean pula dipecat dari Rumah Putih. Selepas melantik Elliot Richardson sebagai pengganti Kleindiest, Richardson memilih Archibald Cox sebagai ketua pasukan siasatan Watergate. Tahun tersebut turut menyaksikan Senat membentuk jawatankuasa siasatan mereka diketuai Sam Ervin (Demokrat – Carolina Utara).

Konspirasi Watergate berterusan menyusahkan keupayaan pihak berkuasa untuk menyiasat skandal berkenaan tetapi semua itu berubah pada sesi pendengaran Senat pada 16 Julai 1973. Bila ditanya jawatankuasa sama ada Nixon mempunyai alat perakam yang dipasang di Oval Office, pembantu Rumah Putih bernama Alexander Butterfield mendedahkan sistem berkenaan benar-benar wujud.

Itu sudah cukup untuk Cox dan Senat memfailkan sepina untuk mendapatkan akses kepada rakaman-rakaman itu tetapi ditolak Nixon atas alasan itu merupakan kelebihan eksekutif yang dinikmatinya sebagai presiden. Apabila Cox enggan menggugurkan sepina yang difailkan, ini membawa kepada peristiwa yang dipanggil ‘Saturday Night Massacre’.

Pada 20 Oktober 1973, Richardson diarah Nixon untuk memecat Cox tetapi memilih meletak jawatan. Beliau kemudian beralih kepada Timbalan Peguam Negara William Ruckleshaus untuk melakukan perkara sama tetapi Ruckleshaus turut memilih meletak jawatan. Selepas mencari siapa yang boleh melakukan tugas itu, Nixon memilih Robert Bork.

Bork yang dilantik sebagai pemangku Peguam Negara juga merasakan walaupun arahan yang dikeluarkan presiden itu sah tetapi pada masa sama, beliau juga turut mempertimbang untuk meletak jawatan kerana tidak mahu dianggap sebagai pak turut demi menyelamatkan jawatannya. Tetapi pemecatan Cox tetap dilakukan pada akhirnya dan itu sebenarnya menyediakan batu asas kepada kejatuhan Nixon sendiri.

Apabila Ruckleshaus meletak jawatan, Rumah Putih mengeluarkan berita bahawa beliau sudah dipecat. Tetapi harapan untuk melihat berita tersebut bertahan hancur berkecai apabila Washington Post mendedahkan satu surat dari Rumah Putih kepada Bork yang menyatakan Ruckleshaus sudah meletak jawatan. Pada November tahun sama, seorang hakim persekutuan bernama Gerhard Gesell mengeluarkan penghakiman pemecatan Cox sebagai tidak sah kerana ketiadaan bukti konkrit yang membenarkan pentadbiran untuk memecatnya.

Berita ini mencetuskan kemarahan Kongres dan orang ramai serta dianggap satu bentuk salah guna kuasa oleh presiden. Nixon masih menganggap dirinya kebal dan mengarahkan Bork memilih penyiasat baru untuk meneruskan siasatan Watergate. Pengganti Cox ialah seorang peguam bernama Leon Jaworski.

Pada
tahun 1974, sidang juri mendakwa beberapa pembantu Nixon kerana disyaki cuba
menghalang siasatan Watergate. Antara individu yang terpalit dengan dakwaan ini
ialah Haldeman dan Ehrlichman. Sidang juri turut secara rahsia menyatakan
pembabitan Nixon tetapi dipujuk pendakwa khas untuk tidak diteruskan atas
alasan presiden hanya boleh didakwa selepas meninggalkan Oval Office. Pada
Julai tahun sama, Mahkamah Agung Amerika Syarikat membuat penghakiman semua
rakaman yang didakwa merupakan hak eksekutif dianggap batal dan Nixon harus
menyerahkan semua rakaman kepada pendakwaraya khas.

Satu
rakaman yang dianggap pemusnah tempoh penggal kedua beliau digelar rakaman
Smoking Gun. Dalam rakaman tersebut, Nixon dan Haldeman berbincang bagaimana
hendak menghentikan siasatan Watergate termasuk menggunakan Pengarah Agensi
Perisikan Pusat (CIA) Vernon Walters untuk memaksa FBI menghentikan siasatan.
Walaupun beliau bertegas itu bukan satu bentuk halangan kepada siasatan yang
dijalankan biro dan CIA mengesahkan ia tiada kaitan dengan isu keselamatan
negara, itu sudah cukup menjahanamkan reputasi Nixon.

Perletakan jawatan dan legasi

Pada malam 7 Ogos 1974, Nixon bertemu dengan tiga wakil Republikan iaitu dua wakil Senat Barry Goldwater dan Hugh Scott dengan John Jacob Rhodes dari pihak Kongres. Mereka memberitahu sokongannya di Kongres sudah musnah dan mereka juga sudah bersedia mengundi berkenaan usul memecatnya.

Goldwater dan Scott turut mendedahkan sudah cukup undi bagi pihak Senat untuk mendakwanya dengan 15 anggota Senat saja yang memilih untuk tidak mendakwa. Atas sebab itulah pada petang 8 Ogos, beliau memilih meletak jawatan berkuatkuasa tengah hari 9 Ogos dalam satu ucapan yang disiarkan di seluruh negara.

Dengan Nixon memilih meletak jawatan, Kongres memilih untuk menggugurkan prosiding pemecatan tetapi beliau masih boleh didakwa atas tuduhan jenayah. Atas sebab itulah, penggantinya Gerald Ford memberi pengampunan penuh tanpa syarat kepada Nixon pada 8 September tahun sama. Ramai berspekulasi tindakan Ford memakan diri apabila tewas kepada Jimmy Carter semasa pilihan raya presiden tahun 1976. I

Ia turut memberi kesan besar kepada profesion guaman di US kerana kebanyakan yang terbabit dalam skandal berkenaan merupakan peguam. Ini memaksa Persatuan Peguam Amerika (APA) melancarkan reformasi dengan membuat model peraturan baru dan pengenalan pelajaran etika dalam fakulti undang-undang untuk memastikan peguam-peguam sedar akan tanggungjawab etika mereka.

Nixon cuba menggunakan platform temubualnya dengan wartawan British bernama David Frost untuk membersihkan legasinya itu pada tahun 1977. Tetapi temubual itu hanya menambah lebih banyak kerosakan lebih-lebih lagi membabitkan Watergate dan beliau secara formal memohon maaf atas apa yang berlaku. Dua wartawan Washington Post iaitu Woodward dan Bernstein kemudiannya menerbitkan buku All the President’s Men pada tahun 1974 sebelum diadaptasi dalam bentuk filem pada tahun 1976 yang menampilkan Robert Redford (Woodward) dan Dustin Hoffman (Bernstein).

Peranan Felt sebagai pemberi maklumat atau nama gelaran Deep Throat kepada dua wartawan ini hanya didedahkan kepada umum pada tahun 2005. Kisah Felt ini dibukukan dalam buku biografi bertajuk Mark Felt: The Man Who Brought Down the White House pada tahun 2006 hasil tulisan beliau dan penulis John O’Connor. Buku itu juga diadaptasi dalam bentuk filem dengan tajuk sama pada tahun 2017 yang menampilkan Liam Neeson sebagai Felt.

RUJUKAN:

1.
History.com. (2009). The Watergate Scandal. https://www.history.com/topics/1970s/watergate

2.
The Washington Post. The Watergate Story. http://www.washingtonpost.com/wp-srv/politics/special/watergate/part1.html?noredirect=on


Salih Ghani: Hero Pertama Filem Melayu

Rabu 20 Ogos 1986 bersamaan 15 Zulhijjah 1406 telah berpulang ke rahmatullah seorang pelakon dan pengarah filem Melayu, Salleh Ghani atau nama sebenarnya Haji Salleh bin Abdul Ghani.

Salleh Ghani dilahirkan di Kampung Belembang, Muar, Johor pada 3 Disember 1923. Beliau adalah putera sulong daripada enam adik-beradik. Salleh Ghani mendapat pendidikan awal di Sekolah Melayu Muar dan Sekolah Melayu Bandar Penggaram, Batu Pahat sehingga darjah lima pada tahun 1939.

Dalam perjuangan hidupnya, Salleh Ghani termasuk dalam dunia pelopor dunia kesusasteraan, kewartawanan dan perfileman Melayu. Beliau pernah menjadi guru dan askar dalam Johore Military Forces (JMF) hinggalah kedatangan tentera Jepun.

Novel pertama karya Salleh Ghani berjudul Kesal Membawa Maut sudah menjadi bacaan ramai di mana ketulenannya serta keaslian karya beliau dapat menarik para pembaca menghayati karya beliau. Terkorban Sifat Kerana Janji merupakan cerpen beliau yang mendapat sambutan hebat daripada para pembaca cerpen pada sekitar tahun 1952.

Salleh Ghani gemar menggunakan nama samaran ketika mengarang novel iaitu Cenderawaseh, Megar Terawis dan Adimus Putra..

Penglibatan Allahyarham di bidang perfileman bukanlah atas dasar cita-cita asalnya untuk menjadi pelakon ataupun karyawan filem. Sejak di bangku sekolah lagi minat dan kecenderungan Salleh Ghani lebih tertumpu ke bidang penulisan kreatif.

Dalam tahun 1947 ketika bekerja sebagai penjaga setor di Dermaga Seletar, Singapura, Salleh Ghani mendapat tahu seorang pengarah filem berbangsa India mencari seorang hero untuk filem yang bakal diarahkannya. Pengarah itu bernama B.S Rajhans yang akan membuat filem berjudul Seruan Merdeka keluaran Malayan Arts Production.

Tanpa keyakinan akan memperoleh kejayaan Salleh Ghani turut dilamar untuk membintangi filem itu sebagai hero. Seruan Merdeka juga merupakan novel hasil tulisan Salleh Ghani. Dalam filem Seruan Merdeka Salleh Ghani telah bergandingan bersama Rokiah Hanafi..

Setelah belakon dalam filem itu Salleh Ghani tidak meneruskan kerjayanya sebagai pelakon. Sebaliknya Salleh Ghani bekerja di Jabatan Cetak Kerajaan Johor di Johor Bahru.

Di awal tahun 1950-an Salleh Ghani kembali bergiat dalam dunia perfileman memandangkan kepada perkembangan yang mula baik dalam bidang tersebut. Salleh Ghani turut berlakon dalam filem seperti Chempaka, Buloh Perindu, Nelayan, Terang Bulan Di Malaya, Insaf, Pertarohan, Tangisan Ibu, Dahlia, Selamat Tinggal Kekasehku, Kasih Menumpang, Azan, Selamat Hari Raya, Kembali Ke Desa, Duka Nestapha, Che Mamat Parang Tajam, Satay, Tunang Pak Dukun dan Keluarga 69.

Sebelum Salleh Ghani menduduki bangku pengarah beliau terlebih dahulu menjadi penolong. Antara filem yang melibatkan Sallleh Ghani sebagai penolong pengarah seperti Nelayan, Kembali Ke Desa, Duka Nestapha, Kasih Menumpang, Salah Sangka, Pontianak, Dendam Pontianak, Che Mamat Parang Tajam, Mahsuri, Bawang Puteh Bawang Merah, Jula Juli Bintang Tujuh, Pak Pandir Modern, Noor Islam, Tunang Pak Dukun, Sultan Mahmood Mangkat Di-Julang dan Satay.

Setelah banyak menimba pengalaman sebagai penolong pengarah akhirnya pada tahun 1960 Salleh Ghani telah dilantik menjadi pengarah oleh syarikat Cathay-Keris Film Production dengan mengarahkan filem pertamanya berjudul Sri Mersing. Sri Mersing merupakan sebuah filem yang mengangkat martabat dan menjulang nama Salleh Ghani sebagai pengarah filem tersohor.

Filem pertama arahannya itu telah mendapat tempat di hati pada penonton dan peminat filem Melayu pada ketika itu sehingga kini. Sehingga hayatnya Salleh Ghani telah mengarah sebanyak tiga belas buah filem dan filem terakhir arahannya ialah Pertentangan pada tahun 1983. Selain itu Salleh Ghani juga pernah mengarah dua buah drama bersiri terbitan RTM iaitu Tragedi Sri Mersing dan Teluk Mas.

Salleh Ghani meninggal dunia dalam usia 65 tahun akibat penyakit barah tekak yang dideritainya beberapa bulan sebelum itu. Jenazahnya disemadikan di tanah perkuburan Islam Klang Gate, Hulu Klang, Selangor.

Filem arahan Salleh Ghani

Drama

RUJUKAN:

Filem Melayu Dari Jalan Ampas ke Hulu Kelang

Jejak Terbilang


Mitos Sekolah Vernakular Lagi Bagus Dari Sekolah Kebangsaan

Khabar-khabar angin kononnya sekolah jenis kebangsaan Cina melahirkan murid pandai berbanding sekolah kebangsaan adalah kenyataan berlebih-lebihan dan mendekati dongeng mitos saja.

Laporan dari Kementerian Pendidikan menunjukkan antara tahun 2006 hingga 2010, kadar keciciran sekolah jenis kebangsaan Cina (SJKC) adalah paling tinggi jika dibandingkan dengan sekolah kebangsaan (SK). Laporan dari Persatuan Cina Malaysia (MCA) juga mengakui bahawa satu dari empat orang pelajar tercicir dari sekolah Cina pada usia 18 tahun. Ini menjadikan kadar keciciran sekolah Cina adalah sebanyak 25 peratus.

Sumber: The Colour of Inequality: Ethnicity, Class, Income and Wealth in Malaysia oleh Dr. Muhammed Abdul Khalid

Juga: https://www.thestar.com.my/…/main-reason-is-students-lack-o…

Malah mutu pendidikan di sekolah kebangsaan semakin meningkat dan perbezaan prestasi antara SK dengan SJKC adalah kecil, iaitu 0.3 mata peratus pada 2011. Malah prestasi SJKC semakin merudum berbanding SK yang prestasinya semakin naik.

Rujuk: https://www.padu.edu.my/wp-content/uploads/2018/02/bab-3.pdf

Entah siapa la yang sebarkan dongeng tu. Segelintir orang Melayu yang perasan urban pun tertipu. Lain kali kena pandai baca statistik. Banyak kali tertipu ni. Hari tu orang Islam di Malaysia dituduh kononnya paling ramai terlibat dalam perkahwinan bawah umur. Keluar data dari Kementerian Pembangunan Wanita, Keluarga dan Masyarakat melalui Timbalan Perdana Menteri, Datuk Seri Dr. Wan Azizah, rupa-rupanya paling ramai adalah non-muslim huhu.

Rujuk: https://says.com/…/non-muslim-lebih-ramai-kahwin-bawah-umur…

Juga: https://www.thestar.com.my/…/nonmuslim-child-marriages-on-…/

Kes Eljibiti pun sama. Dok canang eljibiti sana sini tup tup keluar statistik dari Kementerian Kesihatan Malaysia, rupa-rupanya golongan Eljibiti terutama MSM (Men who have sex with Men) adalah pengidap AIDS tertinggi negara. Berjuta habis nak rawat demer ni kalau tengok laporan KKM 2019.

Rujuk: www.moh.gov.my/…/P…/Laporan/Umum/Report_GAM_2019_(Final).pdf

Juga: www.moh.gov.my/…/Ending%20AIDS%20in%202020%20(Final_271115)…

Cuba hidup jangan menyusahkan orang. Hentikan promosi gaya hidup tak sihat ni. Kita nak nasihat ikut agama, demer macam tak bertuhan, macam tak percayakan Allah swt. Ini matematik dan sains pun tak menyebelahi benda Eljibiti ni pun nak denial syndrome juga. No komen lah kan. Tunggu tanah kubur lah jawabnya.

Kesimpulan dari semua kes Tipah Tertipu ni, kenalah berpihak pada fakta dan data. Jangan asyik percaya pada tahyul dan dongeng.


Cubaan Bu-nuh Terhadap Sultan Abdül Hamid II Dari Uthmaniyah

Kumpulan pel4mpau dari kalangan etnik Armenia yang gagal mendapatkan hasil yang diinginkan dari usaha tunjuk perasaan mereka di Istanbul pada tahun 1895 dan 1896 berusaha menarik perhatian kuasa besar dengan cubaan membvnuh Sultan Abdülhamid II dan melancarkan protes besar-besaran, mereka boleh dikatakan berjaya mencapai matlamat mereka kerana walaupun ser4ngan itu gagal, ia telah melemahkan Empayar Uthmaniyah.

Sebelum ser4ngan itu berlaku, keputusan dibuat secara bersama untuk memulakan kegiatan secara intensif di Istanbul dan İzmir dalam kongres Dashnaksutyun yang dilakukan di Sofia pada Januari 1904.

Menurut perancangan ini, Sultan akan dibvnuh dan kemudian pusat pemerintahan, Jambatan Galata, terowong-terowong, Bank Uthmaniyah, kedutaan asing dan beberapa institusi swasta dan kerajaan yang lain akan diletvpkan. Oleh itu, rvsuhan dan rev0lusi yang besar akan tercipta dan Istanbul akan bermandi d4rah dan api dan kemudian campur tangan negara-negara Eropah akan terjamin.

Pejuang Armenia memulakan persiapan berdasarkan keputusan ini. Peranan yang paling ketara di kalangan penceroboh dimainkan oleh seorang aktivis Armenia Rusia, Samuel Fain (Kristafor Mikaelyan), anak perempuannya Robina Fain, dan Lipa Rips (Konstantin Kabulyan). Mereka menjalin hubungan dengan Edward Jorris dari Belgium yang berpegang kepada semangat anarkis.

Para penyer4ng mula mengikuti gerak geri Abdülhamid II. Mereka memutuskan tindakan akan diambil pada hari Jumaat ketika Sultan berangkat ke Masjid Yıldız dan upacara rasmi yang diadakan dilihat sebagai waktu yang paling sesuai untuk memulakan aksi tersebut.

Menurut perancang mereka, kedatangan Sultan ke keretanya dan pergerakannya setelah solat mengambil masa 1 minit 42 saat. Mengenai rencana yang mereka buat dalam kerangka ini, sebuah kereta kuda di mana b0m jangka ditempatkan akan dibawa berhampiran masjid dan b0m akan meletvp ketika Sultan melalui tempat itu.

Penyer4ng Armenia datang ke Masjid Yıldız dengan kereta kuda yang sama pada 21 Julai 1905 hari Jumaat seperti yang mereka rancangkan. Setelah solat selesai, mereka mengaktifkan b0m jangka tersebut. Namun, di akhir solat, Sheikh ul-Islam Uthmaniyah, Cemaleddin Efendi datang menghadap Sultan. Mereka menghabiskan masa dengan perbualan pendek.

Sementara itu, sebelum sempat Sultan masuk ke dalam kereta, b0m jangka yang sudah sedia diaktifkan, meletvp sehingga menimbulkan bunyi yang sangat kuat di luar masjid. Sultan, yang secara kebetulan disapa oleh Sheikh ul-Islam untuk beberapa minit sebelum itu terselamat dari cubaan bvnuh itu. Namun, ramai orang di sekitar kereta sorong yang meletvp itu terk0rban dan cedera. Sekitar 40 orang dilaporkan telah terbvnuh.

Menurut kenyataan Tahsin Bey, Setiausaha Pertama Istana, Sultan menunjukkan contoh keberanian yang hebat (Tahsin Pasha 1990, hlm. 158). Abdulhamid II berteriak, “Jangan takut, jangan takut” untuk menenangkan orang ramai yang sedang panik. Mereka yang melihat keadaan Sultan yang begitu tenang, antaranya tenter4 dan pegawai segera kembali ke tempat mereka.

Sultan masuk ke dalam keretanya sambil berkata, “Jangan risau. Jangan biarkan sesiapa turut tercedera.“  Dia mengambil tongkat di tangannya.  Dia mula melalui jalan curam dengan menggunakan kereta lebih perlahan daripada sebelumnya. Sementara itu, duta besar Austria menjerit “Vive le Sultan – Padisah çok yasa! (panjang umur Sultan)”. (Osmanoğlu 1986, hlm. 59).

Cubaan bvnuh ini yang dirancang oleh kumpulan politik Armenia terhadap Sultan Abdülhamid II diumumkan di surat khabar pada hari berikutnya (Tercüman-I Hakikat, 19 Cemaziyelevvel 1323).  Sementara itu, reaksi datang dari dalam dan luar negara. Ramai warga Uthmaniyah mengecam ser4ngan terhadap Sultan. Semua raja dan presiden pada masa itu mengirim telegraf dengan ucapan selamat terhadap istana dan menyatakan bahawa mereka mengecam peristiwa itu.

Laporan pertama mengenai ser4ngan itu dibuat oleh Komander Polis Beşiktaş. Menurut laporan ini, 26 orang, empat daripadanya adalah wartawan dan tiga daripadanya adalah tenter4, terk0rban dalam ser4ngan itu dan 56 orang cedera ringan atau parah. Juga kira-kira 20 ekor haiwan telah m4ti dan banyak kereta mvsnah. Angka k0rban meningkat kepada 40 orang terbvnuh dalam laporan terakhir. Dalam ser4ngan itu, b0m yang dikenali sebagai “Machine Enfernal” dengan sejumlah 80 kilogram bahan letvpan digunakan.

Siasatan menyeluruh dilakukan oleh suruhanjaya yang dibentuk di bawah kepimpinan Necip Melhame Pasha. Semasa siasatan sedang berlangsung, kepingan getah yang ditemui di bukit Yıldız menjadi petunjuk yang penting. Kereta sorong dengan bahan getah jarang digunakan di Istanbul. Apabila nombor 11123 dan tulisan Neseldorfer dikesan dalam bangkai kereta yang meletvp, ia didapati dibuat di sebuah kilang di Vienna.

Kemudian, perjalanan peristiwa itu didedahkan dengan bukti yang ditemui satu demi satu. Sementara itu, Edward Jorris dan beberapa suspek dari kalangan pemimpin masyarakat setempat ditangkap dan ada yang dikira sebagai ketua berjaya melarikan diri ke luar negara. Kenyataan Edward Jorris cukup berguna dalam mendedahkan dalang di sebalik kejadian itu.

Menurut hasil siasatan, perkembangan ser4ngan itu berlaku seperti ini: Pejuang rev0lusioner Armenia bertindak setelah membuat keputusan untuk melaksanakan rancangan itu di Sofia. Seorang pejuang g3rila bernama Kendiryan berhubung dengan seorang anarkis Belgium, Edward Jorris yang merupakan salah seorang kakitangan di kilang Singer. Jorris tidak tahu menahu mengenai apa yang dituntut oleh orang Armenia. Namun, mereka boleh bergaul dengan baik kerana mereka berdua memiliki semangat anarkis yang sama.

Mereka mencapai kata sepakat dalam rancangan pembvnuhan terhadap Sultan Uthmaniyah. Kendiryan memperkenalkan anggota gerila yang lain iaitu Samuel Fain, anak perempuannya Robina Fain, dan Lipa Rips kepada Jorris. Mereka membincangkan rancangan pembvnuhan itu dari waktu malam hingga pagi di sebuah rumah yang mereka sewa di Istanbul.

Ketika kaedah ser4ngan diputuskan, pertama sekali isu kereta kuda perlu diselesaikan. Seorang wanita bernama Mari Zayn datang ke sebuah kilang kereta pada bulan April 1905 dan memilih phaeton dengan contoh gaya yang ditunjukkannya. Kemudian seseorang yang bernama Silviyo Ricci (Köse Aristidi) memesan kereta ini.

Kereta yang dihantar ke Istanbul dikeluarkan dari pemeriksaan kastam dengan bantuan orang yang dikenali sebagai Mateo dan Mihal dan disimpan di dalam gudang di Şişli, seperti yang dipilih oleh Silviyo Ricci sebelum itu. Dua individu bernama Mıgırdıç dan Yervant mula menjaga kereta dan kuda di sini.

Dalam perkembangan lain, Lipa Rips, yang tinggal di sebuah rumah di Beyoğlu, menyewa sebuah kereta dari seorang pembawa chariot bernama Vafyadis. Mıgırdıç berlegar-legar di jalanan Istanbul dengan kenderaan ini selama 10 hari dan menghafal laluan-laluan yang digunakan.

Dengan surat kebenaran palsu yang mereka dapatkan dari konsulat Rusia, mereka berkali-kali memasuki perbarisan awam pada setiap hari Jumaat untuk mengatur agenda bagaimana mereka boleh membvnuh Sultan dari tempat yang diperuntukkan bagi orang asing.

Dengan cara ini, setiap pergerakan Sultan Abdülhamid II diperhatikan dengan begitu teliti.  Mereka telah mengenalpasti berapa lama tempoh yang diperlukan Sultan untuk masuk ke dalam keretanya setelah dia meninggalkan masjid.

Selepas itu, b0m yang akan digunakan dalam ser4ngan itu dibeli dari Paris. B0m itu dibawa ke Istanbul melalui Varna dan Athens dalam bentuk beberapa pecahan yang diasingkan dan diterima oleh Silviyo Ricci. Menurut kenyataan Jorris, kos bagi pembelian kereta kuda dan b0m yang dibelanjakan untuk rancangan pembvnuhan ini adalah sekitar 300 franc. Wang ini kebanyakannya dikirim dari orang Armenia di Amerika, Rusia, dan Bulgaria.

Pada 21 Julai 1905 ketika ser4ngan akan berlaku, roda kereta ditutup dengan bahan getah untuk mengelakkan getaran, dan kereta yang kemudian dinaiki oleh Mademoiselle (gelaran wanita bangsawan Perancis yang setara dengan “Cik”) itu mempunyai b0m seberat 80 kilogram dibawa ke Masjid Yıldız. Lipa Rips dan Robbina yang membawa kereta itu keluar dan menaiki kereta lain.

Semuanya dilaksanakan seperti yang dirancang sebelumnya. B0m jangka yang dipasang pada kereta itu diatur mengikut berapa lama tempoh yang akan diambil Sultan untuk meninggalkan masjid dan masuk ke dalam keretanya.

Bagaimanapun, Abdülhamid II diganggu oleh Sheikh-ul Islam selepas solat, tidak seperti selalu.  Pada waktu itulah, b0m jangka yang dipasang itu telah meletvp dengan bunyi yang kuat di luar masjid (untuk rekod siasatan, Attantat 1905). Oleh itu pembvnuhan itu tidak berjaya.  Semua rancangan anarkis Armenia menjadi sia-sia.

Edward Jorris, yang merupakan antara perancang pembvnuhan itu, dihadapkan ke mahkamah setelah siasatan selesai. Oleh kerana dia telah mengaku bersalah, sudah pasti dia akan dijatuhkan hvkuman m4ti. Sehari sebelum keputusan pengadilan, perkembangan yang tidak dijangka berlaku pada 17 Disember 1905.

Duta Besar Belgium ke Istabul mengemukakan permohonan kepada Empayar Uthmaniyyah dan memberitahu bahawa dia akan meminta suspek dipulangkan kepadanya dengan merujuk kepada perjanjian pada 3 Ogos 1838.

Menurut Duta Besar Belgium itu, semenjak penangkapan itu, kerajaannya telah menyediakan segala macam kemudahan serta memberi kerjasama, dan apabila keputusan siasatan mula membuahkan hasilnya, tidak ada keperluan lagi untuk menyimpan suspek di negara Uthmaniyah.

Sekiranya Jorris disabitkan kesalahan, dia seharusnya diserahkan kepada kerajaan Belgium untuk dilaksanakan hvkumannya.

Keesokan harinya Edward Jorris dijatuhkan hvkuman m4ti. Duta itu membuat permohonan sekali lagi kepada pemerintah Uthmaniyah pada 19 Ogos dan mendesak agar Jorris diserahkan kepada Belgium untuk menerima hvkumannya di Belgium seperti yang dituntutnya sebelum itu. Empayar Uthmaniyah menyatakan bahawa perjanjian pada 3 Ogos 1838 tidak memberikan hak seperti itu kepada Belgium dan menolak permintaan tersebut.  Pemerintah Uthmaniyah menjelaskan alasan penolakan sebagai berikut:

“Dalam perjanjian pada 3 Ogos 1838, sebagaimana tidak ada alasan khusus untuk memberikan hak perundangan yang lebih luas kepada kerajaan Belgium berbanding negara-negara asing lainnya, Mahkamah Agung tidak berhasrat untuk mengiktiraf pengecualian semacam itu. Hak yang diberikan kepada orang asing lain pada masa itu sama saja seperti yang diberikan kepada orang Belgium. Atas sebab ini, adalah mustahil untuk Belgium memiliki hak istimewa terhadap warganya sendiri dalam kes pembvnuhan. Pada asasnya amalan yang harus dilakukan dalam situasi seperti ini telah dinyatakan dengan jelas dalam perjanjian Empayar Uthmaniyah dengan British dan Perancis pada tahun 1673 dan 1740. Menurutnya, seorang pegawai konsulat boleh hadir dalam perbicaraan kes pembvnuhan atau kesalahan di mana orang asing dan warga Uthmaniyah terlibat.

Walau bagaimanapun, badan pengadilan Uthmaniyah adalah satu-satunya pihak yang berkuasa dalam penghakiman dan keputusan. Artikel-artikel ini yang cukup jelas tidak memerlukan penjelasan lebih lanjut. Perjanjian 1838 dengan Belgium dilakukan dalam konteks hak yang diberikan kepada British dan Perancis. Amalan ini berterusan selama 65 tahun. Kerajaan Belgium harus membuat kajian yang baik mengenai isu-isu ini.  Kami juga menyesali sikap pemerintah Belgium dalam masalah seperti ini yang sangat berkaitan dengan ketenter4man awam dan keamanan negara dan ser4ngan yang menimbulkan kebencian di antara negara Uthmaniyyah dan negara-negara asing.”

Pandangan pemerintah Belgium adalah seperti berikut:

“Hak-hak yang diberikan dengan jangkaan ia dilaksanakan dengan cara yang lebih luas dalam praktik ini. Sebagai contoh, perjanjian dengan Amerika pada tahun 1830 dan dengan Belgium pada tahun 1838 merupakan amalan yang benar-benar diterima. Apabila perjanjian telah ditandatangani, sebagaimana yang dimaklumkan pesuruhjaya kami kepada pemerintah Belgium, tidak ada wakil Uthmaniyah yang menentang teks Perancis yang memberikan hak untuk membicarakan dan menghvkum warganegara kami sendiri kepada kami. Kami melakukan beberapa perubahan dalam undang-undang kami sendiri bergantung pada artikel ini. Kami mengatur artikel-artikel untuk membicarakan warganegara Belgium yang melakukan pembvnuhan atau jen4yah di negara Uthmaniyah dengan undang-undang khas pada 31 Disember 1851. Undang-undang yang disebutkan ini masih berkuatkuasa.

Sekiranya artikel-artikel undang-undang ini belum dipraktikkan dan kami tidak pernah menuntut pengamalan hak-hak ini yang diberikan kepada kami, alasannya adalah bahawa peristiwa serius yang mendorong tuntutan hak ini tidak berlaku.  Sementara itu, walaupun kami menerima autoriti pengadilan Uthmaniyah dalam beberapa jen4yah yang tidak signifikan, keadaan ini tidak bermaksud kami mengabaikan hak yang diberikan oleh perjanjian 1838 kepada kami.

Tidak kira seberapa besar kesalnya kami dengan ser4ngan warga Belgium terhadap Sultan, kami sangat gembira kerana Sultan tidak diapa-apakan dalam ser4ngan itu. Kami juga harus menjelaskan bahawa permintaan kita bukan hak untuk mengadakan perbicaraan tetapi untuk menyerahkan Jorris kepada pihak kami. Kami tidak meminta Jorris diserahkan untuk menyelamatkannya dari hvkuman yang sepatutnya. Pemerintah Belgium tidak mahu melepaskan hak yang diberikan kepadanya oleh perjanjian yang masih berkuatkuasa tanpa mengira kepentingan kes itu.“

Walaupun krisis diplom4tik dan per4ng undang-undang antara kedua-dua pihak berjalan seperti ini, perkembangan lain berlaku. Komen Paul Wauwermans, salah seorang peguam terkenal negara itu, diterbitkan dalam salinan akhbar Conservateur de l’Eparne dari Belgium pada 14 Januari 1906. Dalam tulisannya yang mengemukakan kesalahan pemerintah Belgium, Wauwermans menjelaskan ini:

“Isu kontroversi dalam kes Jorris adalah tentang Artikel 8 dari perjanjian 3 Ogos 1838. Pada pandangan pertama, penulisannya menyatakan bahawa “penjen4yah akan diadili oleh duta besar, pemangku duta besar, konsul atau naib konsul dan akan dihvkum berdasarkan kaedah yang diperlukan oleh orang Frank” menimbulkan impresi bahawa Belgium mempunyai hak dalam tuntutannya. Namun, penilaian ini bertentangan dengan keputusan “pembvnuhan yang dilakukan oleh orang Belgium di negara-negara bukan Kristian akan diakui oleh Mahkamah Pembvnuhan Braban kami” dalam Artikel 32 peraturan konsulat kami pada 31 Disember 1851. Faktanya adalah perjanjian 1838  hanya dapat dipertimbangkan dalam tradisi dan undang-undang undang-undang pada masa itu.

Sebenarnya masalahnya tidak lebih dari menyerahkan apa yang kita ada dan hak yang kita miliki demi rakyat kita. Ungkapan-ungkapan dalam sapaan ini bahawa ‘Orang Frank akan diadili dan dihvkum sesuai dengan tradisi mereka’ tidak hanya meliputi orang Perancis. Ungkapan ini bermaksud bahawa orang Belgium juga akan mendapat layanan yang sama seperti orang Perancis. Oleh itu, jika kita melihat cara penyerahan itu dilakukan, dikatakan bahawa ‘apabila jen4yah dilakukan oleh orang Perancis terhadap orang Perancis yang lain, maka ia akan diadili di pengadilan mereka sendiri’ dalam Artikel 15 penyerahan itu pada tahun 1740. Dalam  keadaan ini, mahkamah Uthmaniyah adalah pihak yang berkuasa dalam kes-kes yang berlaku antara orang asing dan warga Uthmaniyyah. Banyak contoh yang dialami berkaitan dengan perkara ini.

Juga, poin yang serupa muncul dalam Perjanjian Edirne antara Empayar Uthmaniyyah dan Rusia pada tahun 1829. Di sini, konsulat Rusia diberi kuasa dalam kes-kes di antara warganegara Rusia. Namun, ketika mana-mana warganegara Uthmaniyah terlibat dalam peristiwa tersebut, kewibawaan mahkamah Uthmaniyah dilindungi secara halus. Oleh itu, seperti yang dapat difahami dari alasan yang kami tunjukkan, Belgium berada dalam posisi yang tidak diizinkan sebelum tuntutannya dikemukakan terhadap Empayar Uthmaniyah. Apa yang boleh dilakukan pemerintah Belgium ialah mendapatkan izin dari Uthmaniyah pada poin yang tidak memerlukan permintaan hingga sekarang. Selain itu, jaminan bahawa ia akan melaksanakan keadilan dengan seharusnya juga perlu diberikan. Namun, tidak mungkin kita boleh mendapat hasil bahawa pemerintah Belgium, yang menurut beberapa artikel di akhbar dan mesyuarat, dapat berlaku adil dalam isu Jorris.”

Seperti yang dijelaskan, Belgium dibuktikan salah walaupun oleh peguamnya sendiri. Empayar Uthmaniyah menunjukkan sikap mutlaknya terhadap isu ini dengan jawapan yang diberikan kepada Belgium pada 1 Februari 1906:

“Kerajaan Belgium yang bergantung pada bukti dari teks Perancis tentang persetujuan perjanjian 1838 oleh Belgium mempunyai sikap tidak berasas seolah-olah pemerintah Uthmaniyah memberikan hak luar biasa kepada warganya sendiri. Walau bagaimanapun, Empayar Uthmaniyah hanya bertanggungjawab atas kontraknya sendiri. Oleh itu, tuntutan negara asing bergantung pada teks perjanjian yang diterjemahkan yang tidak sesuai dengan versi asalnya tidak dapat diterima.

Sekiranya terdapat perbezaan antara teks Belgium dan teks Turki yang diluluskan oleh Sultan, salinan yang akan diterima sebagai sah adalah yang Turki. Dalam salinan Turki, Belgium tidak diberi hak apa pun mengenai hvkuman kes. Seperti halnya orang-orang Frank lain, Belgium hanya diberi hak untuk meletakkan seorang anggota konsulat yang ada dalam kes tersebut. Fakta masalah ini adalah orang asing telah diadili oleh pihak berkuasa perbicaraan mahkamah Uthmaniyah dalam kes jen4yah campuran sejak zaman dahulu. Oleh itu, tidak mungkin bagi pemerintah Belgium untuk menuntut sesuatu yang melebihi amalan yang dilakukan bagi negara-negara lain.”

Setelah alasan ini dikemukakan, senarai warganegara Perancis, British, Rusia, Itali, dan Austria yang dihvkum di mahkamah Uthmaniyah atas kesalahan mereka dan juga melalui hvkuman ini di penj4ra Uthmaniyah disampaikan kepada Belgium.

Sebenarnya, ketika segala perbahasan ini sedang berlangsung, dipercayai bahawa Jorris tidak menerima hvkuman m4ti, ini kerana Abdülhamid II, dikenali sebagai seorang yang tidak menyukai hvkuman m4ti, baginda telah mengubah hvkuman m4ti terhadap anarkis Belgium itu kepada hvkuman penj4ra seumur hidup. Dalam perkembangan selanjutnya, Edward Jorris tidak diserahkan kepada Belgium, tetapi pasport diberikan kepadanya dan dia dihantar ke Eropah.

RUJUKAN:

Investigation into the Att4ck Committed on the Day of July 21 at the End of the Selamlık Ceremony, Constantinople 1905.

Osmanoğlu, Ayşe (1986), Babam Sultan Abdülhamid, Istanbul.

Tahsin Paşa (1990), Sultan Abdülhamid Yıldız Hatıraları,


Gigi Manusia Pra-Sejarah Misteri Ditemui Di Laos

Lebih seminggu lepas, pengkaji arkeologi di Gua Ular Tedung, Laos membuat satu penemuan menakjubkan. Penemuan gigi molar dipercayai milik seorang budak perempuan yang berusia 164,000 tahun itu dilihat menyokong teori kewujudan manusia pra-sejarah misteri yang dikenali sebagai Denisovan.

Denisovan terpisah dengan kumpulan saudara mereka, Neanderthal kira-kira 400,000 tahun lalu dengan Neanderthal menuju ke Eropah. Sementara Denisovan pula terus menuju ke sebelah Asia. Walaupun banyak rangka Neanderthal ditemui oleh pakar-pakar antropologi, rangka dan tulang Denisovan masih sukar ditemui sehingga hari ini.

Jika ada pun yang ditemui, bilangannya boleh dibilang dengan jari. Semua tulang dan gigi yang disahkan milik Denisovan boleh dimuatkan dalam sehelai beg plastik. Ini berikutan semua lima fosil tulang dan gigi manusia pra-sejarah ini datang dari dua lokasi iaitu Tibet dan Siberia. Sebelum itu, ada saintis China mendakwa menemui tengkorak yang merujuk kepada manusia pra-sejarah baru yang dikenali sebagai Homo Iongi. Tetapi ramai pakar antropologi percaya tengkorak itu sebenarnya Denisovan.

Bagaimanapun, saintis percaya Denisovan telah berjalan lebih jauh ke selatan. Ini disebabkan setiap kali mereka bertembung dengan manusia pra-sejarah lain, mereka akan bergaul dan menghasilkan hibrid. Kesan genetik mereka masih dapat dilihat kebanyakan penduduk moden Asia hari ini.

Bagi penulis kajian Clément Zanolli, sekiranya gigi tersebut disahkan milik Denisovan, ini menunjukkan keupayaan mereka beradaptasi dengan persekitaran dan latitud berbeza. Sebelum ini, bukti genetik menunjukkan mereka berupaya hidup di kawasan sejuk di Siberia dan Tibet. Tetapi dengan penemuan gigi ini, wujud kemungkinan mereka juga mampu mendiami kawasan yang lebih panas termasuk hutan tropika di Asia Tenggara.

Analisis dan pemeriksaan menunjukkan ia berbeza dengan gigi manusia moden (Homo sapiens) dan Homo erectus, manusia pertama yang menggunakan peralatan batu. Walaupun pengkaji arkeologi tidak menolak gigi molar itu milik Neanderthal, tetapi persamaan sampel gigi Denisovan dari China dengan sampel gigi mereka cukup untuk mengesahkan ia gigi Denisovan.

Penemuan baru ini juga menyingkap persoalan baru tentang sejauh mana kumpulan-kumpulan manusia yang berbeza ini dapat hidup bersama. Ini kerana di Eropah dan Asia Barat, Neanderthal menghuni kawasan tersebut dengan manusia moden. Sementara Denisovan pula menghuni sebahagian besar timur Asia bersama kumpulan manusia lain seperti Homo erectus, Homo floresiensis, Homo luzonensis dan manusia moden. Justeru, semua artifak dan kajian sebelum ini perlu dilihat semula menggunakan teknik-teknik moden dan terkini.

Jika fosil gigi ini bukan fosil gigi Denisovan, itu bukan bermakna usaha pengkaji arkeologi ini sia-sia. Ini kerana sebarang fosil manusia pra-sejarah yang ditemui seperti di Laos dianggap penting terutama jika ia fosil manusia yang bukan jenis Homo sapiens.

Yang pasti, penemuan gigi molar ini merupakan satu lagi penemuan menarik dari kawasan Pergunungan Annamite, Laos. Kawasan pergunungan ini terletak di kawasan sepanjang 700 batu persegi sepanjang sempadan Laos-Vietnam. Sistem guanya terhasil selepas sungai menghakis batu-batu kapur gunung selama sealaf.

Begitupun, ia bukan sesuatu yang mudah untuk mendapatkan khazanah-khazanah fosil yang tersimpan di sistem gua berkenaan. Cuaca panas dan lembap boleh mengakibatkan tulang yang dijumpai lebih rapuh. Sementara permukaan yang kasar dan mencabar menyebabkan mana-mana fosil yang ditemui sukar diambil. Di sebalik semua ini, banyak penemuan dibuat sekitar kawasan pergunungan termasuk penemuan fosil-fosil manusia tertua di Asia Tenggara.

Kini, fokus kajian terbaru ialah mengetahui sebab bagaimana gigi molar itu boleh berada di dalam gua dan sama ada wujud aktiviti manusia di situ atau tidak. Satu lagi persoalan ialah jenis makanan yang diambil pemilik gigi molar semasa hayatnya dan iklim semasa ia berada dalam gua. Semua ini direkodkan dalam keluaran terbaru jurnal Nature Communications.

RUJUKAN

Q. Choi, C. (2022, 19 Mei). Ancient tooth of mysterious Denisovan girl possibly found. Live Science.

Wei-Haas, M. dan Greshko, M. (2022, 19 Mei). Tooth from mysterious human relative adds new wrinkles to their story. National Geographic.


Amazon Di Ambang Menjadi Padang Rumput Savana

Sekumpulan saintis memberi amaran hutan hujan Amazon bakal bertukar menjadi savana kering dalam tempoh lima tahun sekiranya aktiviti pembalakan di hutan tersebut tidak dihentikan. Menurut penyelidik kanan perubahan iklim dari Institut Penyelidikan Angkasa Lepas Kebangsaan Brazil, Luciana Gatti, ia merupakan satu senario menakutkan yang patut diambil serius.

Gatti merupakan sebahagian daripada 200 orang pakar iklim yang diminta memberi pandangan tentang situasi di Amazon ketika ini. Dan berdasarkan laporan penilaian situasi yang dibentangkan pada bulan lepas, prognosis Amazon kelihatan buruk.

Dalam laporan berkenaan, terdapat banyak faktor yang menyumbang kepada kemerosotan hutan hujan Amazon. Ini termasuk kenaikan suhu akibat perubahan iklim dan aktiviti pembalakan yang berleluasa di Brazil – lokasi di mana terletaknya sebahagian hutan Amazon. Menurut seorang saintis, aktiviti pembalakan sebanyak 20-25% sudah cukup untuk menjadikan sesebuah kawasan hutan mengalami proses pemanasan seperti dialami Amazon.

Ia dilihat resepi sempurna untuk proses penukaran savana. Proses ini ialah proses di mana kawasan hutan mula mengering selepas hujan mula berkurangan. Apabila itu berlaku, kawasan hutan bertukar menjadi kawasan savana rumput yang kering dan tandus.

Prognosis untuk Amazon kelihatan teruk tetapi itu tidak bermakna proses tersebut tidak boleh dihentikan. Ahli biologi Mercedes Bustamante dari Universiti Brasilia berpandangan ia boleh dihentikan dengan menghentikan semua bentuk aktiviti pembalakan serta-merta. Selepas itu, proses penanaman berskala besar perlu dilaksanakan bagi memulihkan semula kelestarian hutan hujan tersebut.

RUJUKAN

The Byte. (2021, 8 Disember). Amazon Rainforest On The Verge Of Becoming A Dry Savannah, Scientists Say. Futurism.


Taktik Perang Gerila Mat Kilau Yang Bikin British Terkejut Beruk

Tayangan filem Mat Kilau pada bulan lepas telah membuka lembaran baru untuk industri perfileman Malaysia. Ini kerana ramai yang agak kurang yakin dengan filem berunsurkan sejarah tetapi Mat Kilau buktikan sebaliknya. Setakat hari ini, Mat Kilau telah mengutip RM53 juta lantas menjadi filem terlaris di Malaysia.

Kehadiran filem Mat Kilau ini juga telah menimbulkan reaksi yang bercampur baur. Ada yang kata mereka suka kerana dapat membangkitkan semangat Melayu Islam. Ada juga yang kurang menggemari kerana kelemahan daripada aspek teknikal seperti colour grading. Namun malangnya, ada perang gerila yang memaparkan kebijaksanaan Mat Kilau & the gang tidak ditunjukkan dalam filem tersebut. Punyalah power taktik perang gerila Mat Kilau ni sampai British pun pening kepala memikirnya. Jadi apa Mat Kilau & the gang buat?

Setelah berjaya menawan balai polis British, Mat Kilau & the gang telah membina kubu di Jeram Ampai bagi melumpuhkan terus pergerakan British. Tidak mahu kalah lagi, British telah bekerjasama dengan Tok Raja Jelai dan merangka strategi berkesan untuk menawan Jeram Ampai dengan mudah.

Jadi plan British adalah dengan meletakkan dua pasukan di bahagian tebing kiri dan tebing kanan. Pasukan tebing kiri akan menyerbu dari depan, sementara pasukan tebing kanan akan menyerang dari belakang kubu Jeram Ampai yang terletak di seberang sungai. Untuk tujuan British telah merekrut 84 anggota polis Sikh dan 72 orang Melayu yang diketuai oleh Kapten Lyons bagi pasukan tebing kiri. Seramai 76 polis Sikh yang diketuai oleh R.W Duff pula akan bergerak sebagai pasukan kanan.

Bagi mengelakkan pergerakan British dikesan oleh Mat Kilau & the gang, dua pasukan itu dipecahkan kepada beberapa pasukan. Kapten Lyons dan Panglima Garang Yusuf telah bergerak ke Jeram Ampai seawal pukul 6.30 pagi. Pasukan Panglima Garang Yusuf telah berpisah dengan pasukan Kapten Lyons untuk menuju ke sungai di sebelah utara Jeram Ampai bagi menghalang geng Mat Kilau larikan diri.

Pasukan R.W Duff pula telah bertolak lambat sedikit bagi membuat serangan gerila terhadap Jeram Ampai dari belakang. Bermakna pasukan Kapten Lyons akan menyerang terus dari depan dan ketika Mat Kilau & the gang leka, pasukan R.W Duff akan menyerang dari belakang. Bila itu sudah terjadi, pasti Mat Kilau & the gang pening kepala dan terus melarikan diri ke tebing sungai di sebelum utara. Sayangnya pasukan Panglima Garang Yusuf telah bersiap sedia di sana. Jadi memang Mat Kilau & the gang akan checkmate.

Walau bagaimanapun lain pula yang terjadi kerana meriam yang dijangka akan mampu meruntuhkan kubu Jeram Ampai dengan mudah tidak dapat dibawa kerana berat. Tambah malang lagi hanya pasukan Kapten Lyons sahaja yang dapat sampai tepat pada waktunya. Pasukan Panglima Garang Yusuf dan R.W Duff hilang entah kemana.

Sampai sahaja di Jeram Ampai pasukan Kapten Lyons telah ditembak bertubi-tubi oleh Mat Kilau & the gang. Menyedari bahawa lama-kelamaan mereka akan kalah, pasukan kedua telah diminta untuk menyerang dari arah lain. Hasilnya, Mat Kilau & the gang terpaksa mengurangkan tembakan bagi menghalang pasukan kedua Kapten Lyons. Strategi itu berjaya menolak Mat Kilau & the gang ke kubu terakhir yang terletak di tebing sungai.

Menyedari Mat Kilau & the gang seakan-akan sudah kalah, pasukan Kapten Lyons telah melancarkan tembakan membuta tuli. Tapi Mat Kilau & the gang bijak kerana mereka menggunakan kelebihan tebing sungai yang tinggi untuk melarikan diri. Apabila pasukan Kapten Lyons sampai ke tebing sungai, mereka hanya mampu menembak ke arah perahu yang semakin jauh.

Biarpun begitu, British akhirnya menang juga apabila berjaya menawan Jeram Ampai. Jadi British mula memasuki kubu Jeram Ampai dan apa yang ditemui sangat mengejutkan mereka. Sejumlah 10 pucuk senapang 4500 peluru telah ditemui lantas membuatkan British tertanya-tanya bagaimanakah Mat Kilau & the gang boleh mahir gunakan senapang.

Setelah barulah pasukan Panglima Garang Yusuf datang berkawal di sebelah utara Jeram Ampai. Manakala pasukan R.W Duff hanya sampai pada waktu petang kerana tersesat angkara pengikut Tok Raja Jelai. Katanya, pengikut Tok Raja Jelai sengaja menyesatkan pasukan R.W Duff kerana tidak mahu bertempur dengan Mat Kilau & the gang.

Menariknya tentang serangan ini adalah kelicikan Mat Kilau & the gang mengatasi tentera British yang lebih moden. Sebenarnya Tok Gajah dan Tok Bahaman tiada pun di Jeram Ampai ketika British datang menyerang. Hanya Mat Kilau, Awang Nong dan Teh Ibrahim sahaja yang menggerakkan pasukan menghadapi British.

Apa yang paling pelik sekali adalah Mat Kilau & the gang tidak melarikan diri ke sebelah utara Jeram Ampai seperti sudah mengetahui pasukan Panglima Garang Yusuf ada di sana. Ditambah lagi, pasukan R.W Duff yang sengaja disesatkan sehingga tidak dapat menyekat Mat Kilau & the gang dari belakang.

Jadi walaupun British menang tetapi dari segi mental mereka kalah sebab telah dibodoh-bodohkan oleh orang Melayu. Mungkin British beranggapan pasukan Panglima Garang Yusuf, Mat Kilau & the gang dan Tok Raja Jelai telah merancang untuk memperbodohkan mereka. Apa-apapun kasihan kepada British kerana seringkali mendabik dada kononnya membawa beban orang putih. Padahal dengan orang kampung pun kena lipak.

RUJUKAN:

J.Chandran. (1972). Jatuhnya kubu Jeram Ampai pada 1894: Suatu peristiwa penting dalam sejarah Pahang. Persatuan Sejarah Pahang. Dipetik daripada https://myrepositori.pnm.gov.my/bitstream/123456789/3586/1/MIH_1972_Dec_04.pdf


The Last Of US II: Mahakarya Atau Sampah?

The Last of Us, satu permainan yang tak asing lagi bagi kebanyakan gamer di luar sana. Ia digelar mahakarya ketika pertama kali dilancarkan untuk PS3, dan menerima banyak pujian dan juga anugerah. Jadi bila Naughty Dog cakap yang The Last of Us akan ada sambungannya, maka ramai gamer melompat kegembiraan.

Sekuel yang dipanggil sebagai The Last of Us Part 2 itu merupakan antara yang paling ditunggu-tunggu tahun ini. Namun begitu, apabila ianya keluar pada 19 Jun yang lalu, ia tidaklah semanis yang disangka.

Di satu sudut, ramai pengkritik memanggil TLoU Part 2 sebagai mahakarya, permainan video terbaik generasi ini. Tapi di sudut gamer pula, ramai yang memanggil TLoU Part 2 sebagai permainan video sampah.

Jadi mana satu yang betul ni?

Cubaan Berani Naughty Dog

Pada pandangan saya, kedua-duanya salah. TLoU Part 2 adalah permainan video yang bagus. Grafiknya bagus, reka permainannya juga bagus. Dan ianya menampilkan jalan cerita yang….berani. Tapi bagus atau tidak jalan ceritanya itu bergantung pada perspektif masing-masing.

Dan secara dasarnya saya faham apa yang cuba disampaikan oleh Naughty Dog melalui sekuelnya ini. Tapi sebelum saya membincangkan lebih lanjut tentang itu, eloklah saya bagi amaran (spoiler alert) kepada mereka yang belum lagi bermain The Last of Us Part II.

Kalau tak nak dihentam spoiler, jangan teruskan membaca rencana ini. Kalau anda sudah bermain atau tak kisah dengan semua itu, mari kita teruskan di bawah.

The Last of Us Part II merupakan kisah tentang dendam. Tentang kitaran keganasan. Ia bermula di akhir The Last of Us, di mana Joel terpaksa menghapuskan doktor yang cuba untuk membedah Ellie, demi menyelamatkan gadis itu yang kini sudah dianggap sebagai anak.

Tapi tanpa Joel sedari, salah seorang doktor yang dihapuskan itu ada anak perempuan. Jadi dah tentulah anak perempuan doktor tu, Abby,cuba nak hapuskan Joel.

Tapi lepas dah dapat hapuskan Joel pulak, Ellie nampak. Jadi Elli pulak cuba nak hapuskan Abby. Itulah dia kitaran keganasan dan dendam yang berterusan yang cuba dipaparkan dalam The Last of Us Part 2.

Yang menariknya, Naughty Dog bukan sahaja cuba memaparkan mesej ini melalui jalan cerita semata-mata, tapi juga melalui reka permainan (gameplay). Ia satu cubaan berani yang cuba ditonjolkan oleh Naughty Dog.

Disebabkan itulah di pertengahan, kita dipaksa untuk bermain sebagai Abby, untuk membuatkan kita berasa simpati dengan gadis itu. Disebabkan itulah kita merasakan reka permainan TLoU 2 ini seperti berulang-ulang di akhirnya.

Di akhir TLoU 2, kita merasa penat, merasa tersiksa, menderita, kerana kita terpaksa melalui apa yang dirasai oleh Ellie ketika dalam perjalanannya untuk membalas dendam. Barulah kita tahu yang membalas dendam bukanlah sesuatu yang indah dah manis.

Perjalanan membalas dendam itu penuh dengan onak dan duri, dan tidak membawa pulangan apa-apa pun. Dan itulah mesej yang cuba hendak disampaikan melalui permainan video ini.

Dan melihat pada reaksi ramai gamer di luar sana, nampaknya apa yang dilakukan oleh Naughty Dog, berjaya.

Tapi…Perlu ke?

Apa yang dilakukan oleh Naughty Dog itu memang sesuatu yang berani, dan ramai pengkritik mengiktiraf langkah itu sebagai sesuatu yang melangkaui sempadan dalam permainan video. Namun begitu, ia bukanlah sesuatu yang pertama kali dilakukan.

Sebelum ini ada juga beberapa permainan video indie yang melakukan perkara yang sama. Antara yang popular adalah What Remains of Edith Finch. Tapi selain dari permainan video indie, ada juga permainan AAA yang melakukan perkara yang sama, contohnya Death Stranding.

Dalam industri permainan video, mereka panggil semua ini sebagai “ experience” atau pengalaman. Pengalaman yang dapat dari bermain permainan video ini akan memberi kita pengajaran dan mesej yang penting berdasarkan pada reka permainannya.

Pengalaman bermain ini terjadi bila jalan cerita permainan video diterapkan melalui nilai interaktif yang ada, dan bukan sekadar melalui jalan cerita ataupun cutscene. Kalau nak memaparkan kesusahan hidup sebagai seorang peon di era pasca-apokalips, maka terpaksalah permainan video itu memaksa anda berjalan beratus kilometer mengangkat beban yang berat dalam dunia yang kosong.

Benda ni terjadi sebab permainan video ini asasnya interaktif. Dan ramai pembangun permainan video mula melihat permainan video sebagai satu karya seni. Satu medium bagi mereka menyampaikan mesej. Dan mereka menggunakan sepenuhnya nilai interaktif yang ada pada permainan video itu, untuk menyampaikan mesej.

Tapi soalannya di sini, perlu ke? Sebab permainan video tak sama seperti medium karya yang lain. Filem contohnya, tak ada nilai interaktif seperti mana permainan video.

Kalau anda sedang menonton filem yang berat, ia tak membuatkan anda rasa terlalu penat. Tak adalah anda rasa seperti tersiksa, rasa seperti dipaksa. Kerana unsur interaktif dalam filem ini kecil.

Tapi untuk permainan video, nilai interaktif dia lebih tinggi. Bayangkanlah kalau kau tengok cerita yang berat macam Inception pun kau boleh pening kepala, apatah lagi kalau kau main permainan video macam Inception? Silap-silap boleh pecah kepala.

Dan itulah sempadan yang kita perlu letak. Agar para pengkarya tak terlalu melulu melangkauinya.

Asas Permainan Video

Kenapa tak boleh? Bukan sepatutnya pembangun permainan video bebas mencipta apa sahaja karya yang mereka mahukan?

Ya, memang betul. Pengkarya memang sepatutnya bebas mencipta apa sahaja karya yang mereka mahu. Tapi ia perlulah menghormati asas medium karya tersebut.

Kita sedang bercakap tentang permainan video. Yang asasnya adalah perkataan ‘main’. Sesuatu aktiviti yang kita lakukan untuk seronok. Yang ada kalah dan menang. Jadi kalau kita main tu tak seronok, tak ada kalah dan menang, jadi kenapa kita perlu main?

Dan itu yang kebanyakan pembangun permainan video lakukan ketika ini. Terutamanya sekali yang di bawah studio-studio besar.

Kebanyakan pembangun permainan pada masa kini terlalu mengambil fokus pada jalan cerita, pada grafik, dan pengalaman bermain. Tapi mereka lupa pada teras penting yang patut menjadikan sesuatu permainan video (game) itu, permainan video.

Atur main (gameplay) merupakan teras utama yang sepatutnya dititikberatkan dalam permainan video. Jadi tak hairanlah bila kita nampak kebanyakan gamer di luar sana lebih suka menghabiskan masa untuk bermain permainan video atas talian, berbanding permainan video pemain tunggal.

Tiba-tiba pulak terfikir, ada betulnya jugak apa yang disebut EA dulu: “Single Player game is dead.”

RUJUKAN:

Castielle. (2020, June). The Last of Us 2: An Honest Review. Retrieved from Fextralife: https://fextralife.com/the-last-of-us-2-an-honest-review/

Serrels, M. (2011, August). Do Video Games Need to be Fun? Retrieved from Kotaku Australia: https://www.kotaku.com.au/2011/08/do-video-games-need-to-be-fun/

Tassi, P. (2020, June). The Last of Us Part 2: What’s The Problem Here, Exactly? Retrieved from Forbes: https://www.forbes.com/sites/paultassi/2020/06/20/the-last-of-us-part-2-whats-the-problem-here-exactly/#55745bcb5ec1


Kisah Amerika Melawan Pengunaan Arak Di Tempat Awam

Awal abad ke-20 di Amerika Syarikat digelar sebagai “Progressive Era”. Ia satu era di mana pelbagai kemajuan sosial (social progress) dicapai di Amerika, antaranya: had waktu kerja 8 jam sehari, pengharaman buruh kanak-kanak, pembanterasan monopoli, hak undi wanita, dan juga pengharaman penggunaan alkohol di tempat awam atau “Prohibition”.

Undang-undang Prohibition berkuatkuasa dari 1920 hingga 1933. Ia merupakan hasil gerakan “Temperance Movement” oleh NGO seperti Woman’s Christian Temperance Union dan Anti-Saloon League. Mereka berkempen agar arak diharamkan di tempat awam (“dry”).

Mereka melihat alkohol sebagai punca kepada masalah sosial seperti keganasan rumah tangga dan jenayah. Ada yang melihat budaya meminum arak sebagai budaya Jerman yang disebarkan untuk melemahkan jiwa orang Amerika (waktu tu Amerika berperang dengan Jerman dalam Perang Dunia Pertama).

Seperti yang ditunjukkan dalam poster ini, aktivis Temperance Movement melihat pengunaan alkohol hanya menguntungkan kapitalis. Tauke arak mana ada kisah orang mabuk, orang pukul isteri anak selepas mabuk atau orang kena cabul selepas mabuk. Yang mereka kisah, untung atau tidak. Dan mereka nak memastikan arak menjadi budaya popular untuk mengaut untung maksima. Jadi, aktivis Temperance tidak melihat budaya meminum arak itu sebagai satu kebebasan. Disebaliknya, pengguna alkohol ni ibarat hamba abdi kepada kapitalis.

Walaupun Prohibition akhirnya dimansuhkan kerana ia mengalakkan aktiviti penyeludupan arak, tapi ia berjaya menunjukkan manusia sebenarnya mampu melawan nafsu demi menjaga ketenteraman sosial dan maslahat umum (public interest). Ini baru kemajuan (progress) yang sebenar.

Mesti tak sangkakan Mat Saleh pun mengharamkan arak? Soalnya bukan nak “impose belief” ke atas orang lain atau nak mengehadkan kebebasan.

Nak minum, minum lah, bukan orang larang pun. Di Malones atau di Weissbräu, boleh je nampak golongan atasan yang mengakui diri Melayu-Islam meneguk beer. Soalnya adalah patutkah kita menormalisasikan (normalize) sesuatu yang bukan norma masyarakat – misalnya pesta arak – yang boleh membawa mudarat (harm) kepada orang awam.

Tak ada argumen yang lebih matang dan mantap ke selain kebebasan?


Lagu-Lagu Sejarah, Kebudayaan Dan Patriotik Dalam Tamadun Rumpun Melayu

Manusia secara fitrahnya sukakan nyanyian dan muzik yang bertujuan untuk hiburan terutamanya golongan muda. Tidak kiralah lagu tersebut bergenre nasyid, klasik, blues, balada, pop, hip hop, jazz, R&B mahupun rock, ianya bergantung kepada zaman, citarasa dan suasana seseorang pendengar. Perkembangan industri muzik antarabangsa mahupun tanah air mampu mempengaruhi gaya hidup, gaya fesyen dan kebudayaan sesebuah masyarakat. Tidak seperti politik, industri muzik seakan tiada sebarang sempadan geo-politik, kita boleh mendengar segala jenis macam lagu antarabangsa tidak kira dari negara mana di corong-corong radio dan televisyen. Ini kerana secara umumnya, citarasa pendengar tidak bergantung pada lirik lagu, tetapi lebih kepada kerancakkan muzik dan kesedapan gaya bahasanya. Oleh sebab itulah, kita mampu menghafal lagu-lagu Bollywood, Latin, Korea malah Arab tanpa mengetahui maksud liriknya.

Penulis melihat industri muzik di rantau Asia Tenggara terutamanya dalam kalangan rumpun bangsa Melayu berkembang luas tanpa sempadan negara. Kita boleh mendengar lagu-lagu nyanyian artis-artis Indonesia, Singapura, Brunei malah Filipina setiap hari di radio dan televisyen. Malah ada banyak juga lagu kolaborasi antara artis daripada negera-negara tersebut. Ini kerana kita berkongsi rumpun bangsa dan bahasa yang sama. Lagu adalah susunan kata untuk menceritakan sesuatu diiringi dengan rentak muzik. Oleh itu, boleh dikatakan lagu berkembang melalui pantun, syair, seloka, gurindam dan sajak. Dalam konteks masyarakat Melayu dan etnik-etnik bumiputera di Malaysia, setiap negeri mempunyai dialek bahasa dan identiti kenegerian mereka tersendiri. 13 negeri bermaksud 13 dialek bahasa utama, belum masuk lagi pecahan dialek pelbagai suku kaum bumiputera di Sabah dan Sarawak. Setiap negeri mempunyai jenis lagu tradisional mereka sendiri seperti ghazal bagi masyarakat Melayu Johor, Dikir Barat bagi masyarakat Melayu Kelantan, Boria bagi masyarakat Melayu Pulau Pinang, Dondang Sayang bagi masyarakat Melayu Melaka dan banyak lagi.

Jika disebut lagu rakyat masyarakat Sarawak, lagu rakyat mereka yang sering diingati oleh penulis ialah Lagu Puteri Santubong dan Puteri Sejinjang, “Penjaga Gunung Negeri Sarawak.” Lagu tersebut mengisahkan kisah lagenda berkenaan dua orang puteri yang jelitawan dari negeri kayangan turun ke muka bumi untuk ditugaskan menjaga negeri masing-masing. Tetapi, disebabkan salahfaham antara mereka berdua sehingga perkelahian mereka setiap hari menyebabkan kucar-kacir keadaan negeri masing-masing, maka mereka berdua disumpah oleh dewa negeri kayangan menjadi gunung dan pulau. Gunung Santubung, Pulau Kera dan pulau-pulau di sekitarnya di Sarawak dikaitkan dengan kisah lagenda tersebut. Lagu tersebut dinyanyikan dalam bahasa Melayu dialek Sarawak.

Lagu rakyat masyarakat Sabah yang terngiang-ngiang di kepala penulis pula ialah Lagu Jambatan do Tamparuli. Menurut rakan-rakan Sabah penulis, lagu tersebut dalam dialek Kadazandusun iaitu etnik bumiputera majoriti di negeri Sabah. Jambatan gantung tersebut memang wujud dan Tamparuli merupakan nama sebuah tempat di daerah Tuaran, Sabah. Lagu ini mengisahkan tentang seseorang yang memakai kasut tinggi sedang menyeberangi jambatan tersebut dan secara tiba-tiba kasut tingginya terlucut dan terjatuh ke dalam sungai. Kemudiannya, pada hari rabu, beliau mencari kasut tinggi lain di merata kedai di pasar Tamu dan membeli yang baharu.

Selain lagu Jambatan do Tamparuli dalam dialek Kadazandusun, lagu Tinggi-Tinggi Gunung Kinabalu dalam dialek Melayu Sabah juga merupakan antara lagu rakyat yang popular bagi masyarakat Sabah. Lagu rakyat tersebut menceritakan mengenai gunung tertinggi di Malaysia dan juga di Asia Tenggara iaitu Gunung Kinabalu di Sabah. Turut dinyatakan juga nama tempat dan perayaan masyarakat pribumi di Sabah seperti Kundasang, Pasar Tamu, Tamparuli dan Pesta Kaamatan. Walaupun lirik lagu ketiga-tiga lagu tersebut nampak ringkas, tetapi ketiga-tiga lagu tersebut mengingatkan rakyatnya dan orang luar tentang mercu tanda dan kebudayaan di negeri mereka

Perkara yang sama juga dalam lagu-lagu rakyat di Semenanjung Malaysia yang merujuk kepada tempat-tempat bersejarah. Lagu Tanjung Puteri misalnya menyebut beberapa nama tempat penting dan bersejarah di negeri Johor terutamanya di sekitar ibu negeri Johor Bahru seperti Tambak Johor, Tanjung Puteri, Pantai Lido, Istana Hinggap di Kuala Danga, Tanjung Sekijang, Stulang dan Pusara (Kubur) Si Bongkok.

Lagu Cempaka Sari yang popular dinyanyikan oleh Allahyarham Tan Sri S.M Salim pula mengisahkan berkenaan pemerintahan Sultan Iskandar Zulkarnain iaitu Sultan Perak ke-15 (sekitar abad ke-18) yang berpusat di Pulau Cempaka Sari, di daerah Perak Tengah pada masa kini, sebelum pusat pemerintahan berpindah pula ke Pulau Indera Sakti.

Terdapat juga lagu rakyat berkenaan alat permainan tradisional seperti Dikir Barat Wau Bulan. Wau Bulan adalah salah satu permainan tradisional masyarakat Melayu di Kelantan. Antara penyanyi dikir barat yang pernah aktif dan masih aktif yang penulis minati ialah Cikgu Naim dan Halim Yazid.

Di negeri Terengganu, lagu Ulek Mayang yang berunsur mistik amat dikenali sebagai salah satu lagu rakyat masyarakat Melayu Terengganu. Lagu asalnya berkenaan pemujaan tujuh orang puteri (bunian). Dikatakan pada masa kini, tiada lagu tersebut dinyanyikan dengan lirik asal sepenuhnya. Hanya disebutkan berkenaan puteri kedua, keempat, keenam dan ketujuh sahaja dalam lagu tersebut. Tidak dapat dipastikan sejauhmana kesahihannya, tetapi lagu tersebut sememangnya berunsur mistik. Selain itu, lagu Itik Gembo-Gembo juga adalah lagu rakyat dialek Terengganu yang popular.

Di negeri Kedah, lagu Seloka Negeri Kedah Mai Cek Mai amat popular dinyanyikan dalam dialek Kedah bertujuan untuk mengundang orang luar supaya melawat negeri Kedah. Dalam lagu tersebut dinyatakan nama-nama tempat menarik di Kedah seperti Kepala Batas, Kayu Hitam, Pekan Rabu dan Pulau Langkawi.

Antara lagu rakyat yang popular di negeri Pahang ialah lagu Puteri Walinong Sari yang pernah dinyanyikan oleh Dato’ Siti Nurhaliza. Lagu tersebut berdasarkan kisah lagenda masyarakat Pahang berkenaan Puteri Wanang Sari atau Walinong Sari dari negeri kayangan yang terkenal dengan kecantikannya dan ketangkasannya dalam seni silat dan bermain senjata. Puteri tersebut dikatakan tinggal di puncak Gunung Tahan yang terletak di negeri Pahang. Selain itu, lagu Makwe Koi (Teman Wanita Saya) adalah lagu dialek Pahang yang diminati oleh penulis.

Penulis amat menyukai lagu rakyat berjudul Kurik Kundi nyanyian Dato’ Siti Nurhaliza. Lagu tersebut berkenaan keindahan bahasa Melayu, ketinggian budi pekerti dan kepentingan memelihara adat. Terdapat enam dialek negeri di Malaysia dalam lirik lagu tersebut iaitu dialek Kedah, Perak, Negeri Sembilan, Kelantan, Sabah dan Sarawak. Lagu bergenre irama Malaysia tersebut memaparkan identiti rakyat bumiputera di Malaysia secara umum dari segi dialek bahasa.

Jika di Kepulauan Sumatera pula, terdapat sebuah lagu baharu bergenre hip hop yang menghimpunkan tujuh dialek bahasa Melayu di Kepulauan Sumatera terutamanya di wilayah Aceh yang berjudul Piasan Raya. Lagu ciptaan seorang penyanyi hip hop anak muda Aceh iaitu Ilman Macbee tersebut dinyanyikan oleh lapan orang penyanyi hip hop tempatan yang menyanyikan dialek masing-masing iaitu dialek Aceh, Aceh Rayeuk, Aneuk Jamee, Melayu Tamiang, Gayo, Kleut Raya dan dialek Alas. Lagu tersebut menceritakan berkenaan semangat penyatuan masyarakat Aceh yang terdiri daripada pelbagai suku kaum. Antara tokoh Aceh yang disebut dalam lagu tersebut ialah Teuku Umar dan Cut Nyak Dhien, kedua-dua mereka merupakan tokoh pahlawan yang pernah memimpin rakyat Aceh menentang penjajahan Belanda.

Selain itu, Ayam Den Lapeh (Ayam Saya Terlepas) amat sinonim dengan lagu rakyat masyarakat Minangkabau di Sumatera Barat. Di Malaysia, lagu ini dipopularkan oleh Binuanita Negara, Anita Sarawak. Lagu dalam dialek Minang ini menceritakan berkenaan seseorang yang menyesal kerana kehilangan empat ekor ayamnya yang terlepas. Mungkin ada maksud tersirat disebalik lagu tersebut. Dalam lagu tersebut juga dinyatakan beberapa nama tempat dan istana di sekitar Sumatera Barat seperti Paya Kumbuh, Pandai Sikek, Batu Sangkar, Baso, Biaro dan Istana Pagar Ruyung.

Bagi masyarakat Jawa pula, lagu Kondangan (Menghadiri Majlis Kahwin) dalam dialek Jawa pastinya lagu yang amat sinonim dengan majlis perkahwinan. Di Malaysia, lagu ini dipopularkan oleh Wak Mustar. Selain itu, lagu La Obe dalam dialek Bawean (Boyan) yang dipopularkan oleh penyanyi tahun 1960-an iaitu Kassim Selamat merupakan antara lagu rancak zaman Pop Yeh Yeh yang sedap didengari walaupun penulis sendiri tidak faham maksud lirik lagu tersebut.

Lagu Lancang Kuning adalah lagu rakyat yang popular bagi masyarakat Melayu Riau. Lancang Kuning merupakan sejenis kapal layar masyarakat Melayu. Lagu ini mengisahkan berkenaan beberapa aspek dalam pelayaran seperti waktu pelayaran, haluan kapal, kecekapan nakhoda mengemudi kapal, tali kemudi kapal dan kekuatan kapal dalam mengharungi badai ombak. Masyarakat Melayu sememangnya amat terkenal sebagai bangsa maritim yang hebat. Salah satu aspeknya ialah pada pembuatan kapalnya dan salah satu jenis kapal pelayaran bangsa Melayu yang terkenal ialah Lancang Kuning. Di Malaysia, lagu ini dipopularkan oleh Dato’ Jamal Abdillah.

Selain daripada lagu-lagu kenegerian dalam kalangan rakyat, terdapat ramai penyanyi tersohor Malaysia mempunyai lagu-lagu berunsur kenegerian, sejarah dan patriotik. Untuk lagu berunsur sejarah, Allahyarham Tan Sri P.Ramlee sendiri pernah mencipta dan menyanyikan lagu berunsur sejarah seperti Negeri Melaka yang merupakan lagu pembukaan berbentuk syair dalam filem Hang Tuah (1956) lakonannya. Beliau dan isterinya, Binuanita Allahyarham Pn. Sri Saloma juga pernah menyanyikan lagu berjudul Joget Malaysia. Lagu yang berbentuk pantun empat kerat tersebut adalah soal jawab berkenaan nama negara, tarikh kemerdekaan dan ibu negara Malaysia. Allahyarham Dato’ Syarifah Aini juga mempunyai sebuah lagu berunsur sejarah iaitu sebuah lagu berkenaan kata-kata keramat Laksamana Hang Tuah yang berjudul Takkan Melayu Hilang di Dunia.

Pada tahun 1980-an dan awal tahun 1990-an, perkembangan industri muzik rock memuncak di Malaysia. Pada era tersebut, ramai kumpulan rock tempatan lahir dan mereka menghasilkan banyak lagu dan album bergenre rock. Menariknya, terdapat beberapa kumpulan rock di Malaysia mempunyai lagu berunsur sejarah. Bumiputera Rockers (BPR), sebuah kumpulan rock yang pernah menjadi finalis dalam Anugerah Juara Lagu keempat pada tahun 1990 mempunyai sebuah lagu sejarah bergenre rock yang berjudul 1511. Lagu tersebut mengisahkan tentang detik-detik serangan bala tentera Portugis ke atas Kota Melaka pada tahun 1511. Selain itu, kumpulan rock Rusty Blade juga mempunyai sebuah lagu berunsur sejarah yang berjudul Jasa Tok Janggut yang mengisahkan kepahlawanan dan kekebalan tokoh pejuang Melayu di negeri Kelantan iaitu Tok Janggut. Kumpulan rock Rajawali pula mempunyai sebuah lagu rock berkenaan kisah lagenda Mahsuri di Pulau Langkawi yang berjudul Sumpahan Suci.

Pada era 1990-an, terdapat sebuah kumpulan penyanyi wanita di Malaysia iaitu kumpulan Feminin yang mempunyai sebuah lagu bergenre hip-hop berjudul Al-Kisah Sejarah Melayu yang menceritakan berkenaan sejarah bangsa Melayu sebagai bangsa pelayar yang hebat dan antara tokoh pelayar Melayu yang disebutkan ialah Panglima Awang. Lagu tersebut turut menyelitkan lirik berkenaan Lancang Kuning, salah sebuah kapal layar bangsa Melayu yang masyhur.

Untuk lagu-lagu dialek kenegerian di Malaysia, Blues Gang adalah kumpulan muzik yang mempunyai beberapa buah lagu dialek Negeri Sembilan bergenre muzik blues seperti Apo Nak Dikato dan Jumpa Kawan Lamo. Artis Malaysia lain yang amat sinonim dengan lagu-lagu dialek Negeri Sembilan pada masa kini seperti Dato’ Hattan dan Waris dalam lagu-lagu mereka seperti Biso Bonar dan Gadis Jolobu. Tidak dilupakan juga dua orang penyanyi tempatan yang mempunyai banyak lagu-lagu dialek Negeri Sembilan iaitu Ally Noor dan Mastura Ismail. Allahyarham Mohd. Yusof Abdul Hamid (Mr. Os) pula amat dikenali sebagai seorang pelawak dan penyanyi yang banyak menyanyikan lagu-lagu dialek Perak. Lagu dialek Perak nyanyiannya yang popular ialah Deghoyan dah Berbunge (Pokok Durian Dah Berbunga). Selain itu, Kumpulan Iklim yang diasaskan dan dianggotai oleh anak-anak jati Terengganu mempunyai sebuah lagu dialek Terengganu yang popular berjudul Ganu Kite.

Antara lagu dialek kenegerian yang menjadi siulan golongan muda di Malaysia pada hari ini ialah lagu Kumpulan Khalifah yang berjudul Hang Pi Mana, lagu nasihat dalam dialek Kedah bergenre rock. Begitu juga lagu-lagu Waris dalam dialek Negeri Sembilan yang bergenre hip hop seperti Rembau Most Wanted. Dalam lagu Rembau Most Wanted, ada disebutkan nama kedua belas-dua belas suku keturunan masyarakat Melayu Negeri Sembilan dan struktur pemerintahan mereka daripada Raja sehingga Anak Buah. Lagu dialek Sabah yang popular pada masa kini di Malaysia pula seperti lagu Pakai Buang nyanyian Stacy dan lagu Anak Kampung nyanyian Jimmy Palikat. Keempat-empat buah lagu dialek kenegerian ini sering menjadi siulan dan seringkali diputarkan di radio-radio kerana selain berentak rancak, lagu-lagu mereka juga menepati jiwa dan citarasa muzik golongan muda pada masa kini.

Untuk lagu-lagu berunsur patriotik pula, Allahyarham Sudirman Hj. Arshad amat sinonim dengan lagu-lagu patriotik Malaysia. Lagu nyanyiannya yang berjudul 31 Ogos adalah lagu wajib yang akan berkumandang di corong-corong radio dan televisyen apabila menjelangnya hari kemerdekaan negara pada setiap tahun. Satu lagi lagu patriotik beliau yang amat dikenali berjudul Warisan iaitu berkenaan tanah air. Allahyarham Sudirman juga pernah menyanyikan sebuah lagu yang berjudul Bapak iaitu lagu yang didedikasikan kepada Bapa Kemerdekaan negera, iaitu Almarhum Tunku Abdul Rahman Putra al-Haj. Di Malaysia, terdapat banyak lagu-lagu berkenaan pengorbanan golongan tentera, askar, polis dan pejuang tanah air seperti lagu Inilah Barisan Kita, Perwira nyanyian Allahyarham Pn. Sri Saloma, Si Baju Hijau nyanyian Sanisah Huri dan Darah Satria, lagu pembukaan dalam filem Darah Satria (1983) arahan Seniman Allahyarham Dato’ Aziz Sattar. Lagu Bahtera Merdeka nyanyian Aishah yang mendayu-dayu sememangnya akan menimbulkan perasaan sayu tetapi bersemangat patriotik apabila mendengarnya.

Pada masa kini di Malaysia, lagu-lagu patriotik sering berkumandang di radio dan televisyen sepanjang tahun silih berganti mengikut tema terutamanya pada bulan kemerdekaan seperti lagu Sehati Sejiwa, Jalur Gemilang, Keranamu Malaysia dan banyak lagi. Terdapat juga lagu berunsur patriotik yang sering didendangkan untuk menaikkan semangat atlet-atlet negara dalam pertandingan sukan antarabangsa seperti lagu Standing in The Eyes of The World nyanyian Ella dan lagu Fikirkan Boleh. Bahkan, bagi setiap negeri di Malaysia, terdapat juga moto atau lagu bagi sorakan pasukan bola sepak negeri masing-masing dalam dialek negeri masing-masing seperti “Pulun Kedah Pulun,” “Hobin Jang Hobin,” “Gomo Kelate Gomo,” “Hogoh Pahang Hogoh,” dan “Gegau Melaka Gegau.”

Lagu-lagu yang tersenarai di atas adalah antara lagu rakyat, kenegerian, sejarah dan patriotik yang diketahui oleh penulis. Pastinya banyak lagi lagu-lagu rumpun bangsa Melayu dalam kategori-kategori tersebut yang popular tidak diketahui oleh penulis terutamanya di Kepulauan Borneo dan di Timur Kepulauan Indonesia yang amat kaya dengan kepelbagaian dialek tempatan. Mungkin juga ada lagu-lagu rakyat saudara-saudara kita di negara-negara Indo-China, Sri Lanka bahkan Afrika Selatan yang tidak kita ketahui. Mungkin para pembaca boleh berkongsi maklumat di ruangan komen.

Oh ya, terdapat sebuah lagu dalam bahasa Tagalog (Filipino) nyanyian seorang penyanyi Filipina, Freddie Aguilar yang berjudul “Anak” yang amat popular suatu ketika dahulu sehingga diterjemahkan dan dinyanyikan semula dalam 26 bahasa antarabangsa termasuklah bahasa Melayu. Di Malaysia, lagu tersebut telah dipopularkan oleh Kumpulan Carefree. Lagu sedih tersebut menceritakan berkenaan pengorbanan ibu dan ayah melahirkan dan membesarkan anak mereka. Apa yang menariknya, tajuk lagu tersebut dalam bahasa Tagalog iaitu “Anak” juga bermaksud anak, sama seperti bahasa Melayu. Terdapat juga perkataan “mata” dalam lirik agu tersebut yang juga membawa maksud yang sama dalam bahasa Melayu. Ini kerana bahasa Tagalog juga termasuk dalam rumpun keluarga besar bahasa Austronesia.

Lagu adalah antara cara yang paling mudah dan popular dalam memperkenalkan dan mempelajari bahasa atau dialek sesuatu kaum terutamanya lagu-lagu yang menepati citarasa muzik golongan muda masa kini. Lagu juga berperanan besar dalam menjadikan fakta sejarah dan kisah-kisah rakyat mudah diingati. Malah lagu dialek kenegerian adalah sebahagian daripada identiti negeri masing-masing selain lagu rasmi negeri sendiri. Media elektronik seperti radio dan televisyen juga memainkan peranan penting dalam menjadikan sesebuah lagu itu tular dalam kalangan rakyat. Lagu berunsur sejarah dilihat kurang diminati oleh kebanyakan golongan muda mungkin disebabkan kebanyakan lagu tersebut tidak menepati citarasa pendengar pada masa kini atau kurang diketengahkan oleh media-media massa. Lagu seperti Rembau Most Wanted dan Piasan Raya merupakan antara lagu contoh terbaik bagi penulis yang menepati citarasa golongan muda pada masa kini kerana kerancakan muziknya tetapi pada masa yang sama kedua-dua lagu tersebut turut menyelitkan unsur sejarah dan semangat penyatuan dalam lirik mereka.

Lagu berunsur sejarah juga boleh dijadikan lagu tema (soundtrack) filem dan drama berunsur sejarah, lagenda atau kebudayaan yang berkaitan dengan lagu tersebut supaya lebih mudah diingati. Kita perlu menyokong penuh usaha dalam mengangkat, memelihara, memperbanyakkan, memperbaharui dan mempopularkan lagu-lagu dialek kenegerian yang berunsur sejarah dan kisah-kisah lagenda tidak kira genre muziknya kerana semua itu adalah sebahagian daripada warisan kebudayaan berharga yang akan kita akan wariskan kepada anak-cucu kita.


Islamnya Bangsa Maya – Pembina Tamadun Terawal Dunia

Seorang aktivis anti-kolonial merangkap ahli politik Kenya, M. Jomo Kenyatta (1897-1978) pernah berkata, “Ketika orang-orang Eropah datang ke bumi ini (Afrika Timur), mereka memegang Bible dalam tangan mereka sementara kita memegang tanah. (Kemudian), mereka mengajarkan kita agar berdoa sambil memejamkan mata. Dan sebaik sahaja kita membuka mata, kita mendapati Bible sudah pun beralih ke tangan kita dan tanah pula dipegang oleh orang-orang berkulit putih itu.”

Kata-katanya ini merujuk kepada sejarah penyebaran Kristian di Kenya yang dilakukan oleh mubaligh-mubaligh Portugal pada akhir kurun ke-15 atau awal kurun ke-16, sebelum mengalami kepesatan pada kurun ke-19 hinggakan pada hari ini, negara tersebut didominasi oleh agama Kristian (lebih 80% daripada populasi keseluruhan).

Keadaan ini saling tidak tumpah seperti yang berlaku di Amerika Tengah, yang juga bermula pada Zaman Penjelajahan. Ketikamana Afrika di-Kristian-kan oleh mubaligh-mubaligh Portugal, kepercayaan-kepercayaan tradisi yang dianuti oleh masyarakat asli di Dunia Baru pula habis dilenyapkan hampir secara total oleh penjajah-penjajah Kristian Sepanyol.

Ketibaan Sepanyol ini bagaikan ‘bala dari timur’ buat tamadun-tamadun Mesoamerika seperti Inca dan Aztec. Dalam tempoh kurang 15 tahun, sejarah di sana menyaksikan ketumbangan dua buah tamadun agung. Tamadun Inca dengan raja terakhirnya, Atahualpa dirvntuhkan pada tahun 1533 oleh Francisco Pizarro manakala tamadun Aztec yang diperintah buat kali terakhir oleh Cuauhtemoc, mengucapkan selamat tinggal kepada mata pena sejarah pada tahun 1521 apabila ia dijar4h oleh Hernan Cortes.

Tamadun Maya yang sudah pun rvntuh lebih awal, iaitu pada kurun ke-9 Masehi atas sebab-sebab yang sehingga kini masih menjadi perbincangan ilmuwan turut terkesan dengan kehadiran penjajah Kristian Sepanyol ini. Walaupun tamadun mereka sudah mvsnah, kebudayaan Maya tidaklah lesap dari muka bumi ini. Legasi dan keturunan mereka masih terus hidup, sehinggalah berhadapan dengan ancaman maha dahsyat pada kurun ke-15 dan 16 apabila conquistador-conquistador Sepanyol mengunjungi petempatan-petempatan mereka dan menyebarkan onar.

Tidak cukup sekadar kehadiran mereka itu menularkan w4bak penyakit yang dibawa dari Eropah, penjajah-penjajah Kristian Sepanyol ini juga melampaui batasan apabila turut membak4r hangus lembaran-lembaran legenda dan sejarah Maya. Hal ini mengakibatkan banyak manuskrip Maya tidak dapat diwariskan kepada generasi mendatang, melainkan sebilangan kecil seperti Popol Vuh yang terselamat.

Kepercayaan-kepercayaan asli Maya juga terkesan apabila mereka dip4ksa untuk menganut agama Kristian secara beramai-ramai hinggakan rantau tersebut, iaitu Amerika Tengah, membentuk komuniti Katolik kedua terbesar di dunia. Pada hari ini, di Mexico sahaja terdapat kira-kira 100 juta penganut Katolik (lebih 83% daripada populasi keseluruhannya, sekitar 126 juta).

Walaupun begitu, sinar Islam tidak ketinggalan untuk menyuluhkan cahaya hidayahnya ke bumi itu. Menurut bancian National Institute of Statistics and Geography (INEGI) tahun 2010, terdapat seramai 3760 orang Muslim di Mexico. Enam tahun berikutnya, angka itu meningkat kepada lebih 4000 orang tidak termasuk imigran dari Turki mahupun Arab. Pada hari ini, dianggarkan terdapat lebih 5500 orang Muslim di Mexico, yang mana lebih 500 daripada angka itu bertumpu di Chiapas. Daripada keseluruhan 12 buah masjid yang ada di Mexico, separuh daripadanya turut bertumpu di negeri itu.

Persoalannya, apa yang membuatkan Chiapas begitu istimewa dalam penceritaan tentang sejarah Islam dalam kalangan masyarakat asli Maya? Sebelum itu, mari kita terlebih dahulu telusuri demografi ringkas Chiapas dan Mexico.

DEMOGRAFI RINGKAS MEXICO DAN NEGERI CHIAPAS

Mexico merupakan sebuah negara yang mempunyai populasi masyarakat asli paling besar di Amerika Latin. Menurut UN Human Rights Commission, 15% daripada populasi keseluruhan Mexico adalah orang asli dengan majoritinya mendiami wilayah selatan. Populasi masyarakat asli di negara berkenaan dicatatkan berjumlah 12.7 orang, dengan 62 bahasa berbeza dipertuturkan.

Dalam kalangan 31 buah negeri yang membentuk Mexico bersama sebuah Wilayah Persekutuan, negeri Chiapas adalah negeri yang mempunyai kepelbagaian budaya dan etnik terbesar di negara berkenaan. Menurut bancian INEGI tahun 2010, Chiapas mempunyai 1.1 juta orang penduduk asli. Angka tersebut mewakili 27.2% daripada jumlah populasi keseluruhan negeri itu.

Sambil itu, Chiapas pula adalah sebuah negeri yang paling kaya sumber alamnya. Walau bagaimanapun, menurut International Service for Peace (SIPAZ), separuh daripada populasi masyarakat asli di Chiapas tidak mempunyai sebarang pendapatan dan 42% yang lain pula hanya memperoleh kurang $5 sehari. 70% daripada mereka mengalami kekurangan nutrisi pada tahap yang amat membimbangkan.

Semenjak ketumbangan tamadun Maya, seterusnya penjajahan Kristian Sepanyol, sehinggalah diperintah oleh Kerajaan Mexico, nasib masyarakat asli Maya sama sekali tidak menentu dan tidak terbela. Bagi populasi asli di Chiapas sendiri, mereka sering diketepikan dalam sebarang keputusan yang dibuat oleh pihak kerajaan. Malahan, mereka ketinggalan daripada menikmati hak-hak asasi manusia dan perkhidmatan-perkhidmatan kerajaan seperti pendidikan dan rawatan. Ringkas kata; tanah mereka dirampas, hak sosial mereka diabaikan dan suara mereka disenyapkan.

CHIAPAS, PEMBER0NTAKAN ZAPATISTA DAN PENYEBARAN ISLAM

Keadaan yang begitu menekan seperti ini menjadi faktor penubuhan Zapatista Army of National Liberation (EZLN) pada tahun 1983. EZLN atau disebut secara ringkas sebagai Zapatistas merupakan sebuah organisasi bersenjata yang majoritinya dianggotai oleh masyarakat asli Chiapas, bersama beberapa orang kepimpinan politik bukan-asli yang memperjuangkan hak ‘pekerjaan, tanah, perumahan, makanan, kesihatan, pendidikan, kemerdekaan, kebebasan, dmeokrasi, keadilan dan keamanan’ bagi masyarakat asli di sana.

Komuniti asli terbesar yang membentuk EZLN adalah Tzeltal, Tzotzil, Chol, Tjolobal, Zoque, Kanjobal dan Meme. Kesemua suku kaum Maya ini mewakili 1/4 populasi Chiapas dan kebanyakan daripada mereka menjalani kehidupan yang sangat daif. Komuniti-komuniti asli daripada negeri-negeri Mexico yang lain turut mempamerkan sokongan terhadap pertubuhan ini. Pemimpin utama pergerakan tersebut adalah Subcommandant Marcos, yang turut bertindak sebagai jurucakap EZLN.

Walaupun Zapatistas aktif sehingga ke hari ini, impak paling besar yang diberikannya terhadap kerajaan Mexico adalah pada tahun 1994, ketika ia mengisytiharkan p3rang ke atas pihak kerajaan tepat pada tanggal 1 Januari. Pember0ntakan bersenjata ini berjaya mengambil-alih empat buah bandar di Chiapas, termasuklah bandar San Cristobal de las Casas yang bakal menjadi subjek lanjut artikel ini.

Setelah 11 hari k0nflik bersenjata ini berlangsung sehingga melibatkan kehilangan 300 nyawa, kerajaan Mexico dan EZLN pun mula mengadakan rundingan dan gencatan senjata. Pun begitu, rundingan demi rundingan gagal mencapai kata sepakat selama dua tahun sebelum pada akhirnya, bulan Februari 1996 menyaksikan termeterainya Perjanjian Keamanan San Andres.

Kepentingan-kepentingan yang bakal diberikan dan pengehadan yang dikenakan ke atas kumpulan Zapatistas disenaraikan secara rasmi dalam perjanjian tersebut. Perjanjian ini juga mengisytiharkan bahawa kerajaan Mexico akan memberikan layanan yang adil kepada masyarakat asli Chiapas serta mengembalikan hak politik, ekonomi dan sosial kepada mereka.

Peristiwa bersenjata ini menjadi pembuka mata baik kepada pihak kerajaan Mexico mahupun rakyat bukan-asli di negara berkenaan untuk menyedari betapa gawatnya keadaan hidup masyarakat asli di Chiapas. K0nflik tersebut tidak hanya membangkitkan kesedaran terhadap hak, kelayakan dan penerimaan terhadap orang-orang asli di Chiapas dalam kalangan rakyat tempatan, malahan juga pada peringkat antarabangsa.

Mungkin, faktor inilah yang menggamit kehadiran seorang pendakwah Islam dari Sepanyol, Muhammad Nafi (atau nama sebenarnya, Aureliano Perez) untuk terlibat secara langsung mahupun tidak langsung dalam kancah politik di Chiapas. Dalam kesempatan itu, beliau yang merupakan pelajar kepada seorang mualaf Scotland yang bernama Shaikh Abdalqadir Sufi, pemimpin Murabitun World Government, mengambil peluang untuk mengunjungi kawasan-kawasan yang mempunyai populasi asli Maya yang ramai di Chiapas.

Dalam penglibatannya itu, beliau pernah menawarkan Islam kepada Subcommandant Marcos. Namun, pemimpin EZLN itu teragak-agak untuk menyahutnya. Keadaan ini membuatkan Muhammad Nafi atau turut dipanggil sebagai Emir Nafi, untuk menumpahkan dakwahnya kepada masyarakat asli Tzotzil, komuniti yang membentuk majoriti anggota Zapatistas. Lebih daripada itu, dengan populasi keseluruhannya yang berjumlah tidak lebih 300 000 orang, komuniti asli Tzotzil mewakili salah satu suku kaum Maya terbesar di Amerika Tengah.

Bagai pucuk dicita ulam mendatang, kebanyakan daripada mereka mempamerkan keterbukaan terhadap ajakannya itu lantas memeluk Islam dan ajarannya. Semenjak itu, seorang demi seorang daripada mereka menerangkan tentang ajaran Islam kepada lingkungan kawan dan keluarga masing-masing sehingga sejumlah besar daripada mereka memeluk Islam. Dengan demikian, Chiapas menjadi salah sebuah kawasan berpopulasi Muslim paling ramai di Mexico, dengan sebuah komuniti yang lebih bertumpu tertubuh di bandar San Cristobal de las Casas.

KOMUNITI MUSLIM DI BANDAR SAN CRISTOBAL

Catatan atau gambaran tentang kehidupan komuniti Muslim-Tzotzil di Mexico kebanyakannya dirakamkan sendiri oleh pelancong yang mengunjungi petempatan mereka. Misalnya, catatan tahun 2017 oleh Davide Alire Garcia dan Edgard Garrido yang bertandang ke San Cristobal, di mana tulisannya itu disiarkan di dalam Wider Image, Reuters.

Menurut mereka berdua, Muslim-Tzotzil di San Cristobal telah pun menyebatikan gaya hidup asli mereka dengan ajaran-ajaran Islam. Antara lain seperti pemakaian selendang tradisional Maya bagi kaum wanita dan penutup kepala atau kopiah bagi lelaki.

Dalam kunjungannya itu, jurnalis dan jurugambar tersebut berkesempatan menemui beberapa orang Muslim tempatan. Antaranya adalah Mohamed al-Amin, 55 tahun, yang menjemput mereka berdua agar bertandang ke rumahnya dan menghidangkan biskut serta teh untuk keduanya. Beliau juga sempat menunnjukkan tempat beliau mengerjakan solat lima waktu, di samping memperkenalkan mereka berdua dengan keluarganya.

Ketika ditanya tentang sebab utama beliau memeluk Islam, Mohamed al-Amin berkata, “Saya suka membersihkan diri dan menyalin pakaian. Dan ini (Islam) adalah agama yang bersih dan itulah yang menarik minat saya untuk menganutnya.”

Seorang jurugambar dari Itali yang berpeluang menjalani kehidupan selama setahun bersama komuniti Muslim-Tzotzil di Mexico juga ada berkongsikan pengalamannya di National Geographic.

Mungkin, bahagian yang paling menarik dalam perkongsian Giulia Iacolutti itu adalah pengalamannya menyaksikan sendiri penyembelihan dua ekor lembu semasa sebuah keraian dan bagaimana Muslim-Tzotzil di sana bersikap prihatin untuk turut berkongsikan daging tersebut dengan jiran-jiran Kristian mereka.

Menurut Iacolutti, keadaan Chiapas yang terpinggir dan miskin membuatkan daging sembelihan, atau daging halal sukar didapati. Mengulang tentang pengalamannya itu, beliau yang bukanlah seorang Muslimah memetik kata-kata Muslim tempatan.

“Salah satu ajaran Islam adalah kita (perlu) membantu orang yang lebih susah daripada kita. Bukan menjadi satu masalah sekiranya kamu tidak mempercayai Tuhan – kamu adalah jiran saya dan kerana itu, saya seharusnya berkongsi dengan kamu makanan saya.”

Islam di Mexico secara utamanya diamalkan oleh masyarakat asli lantaran agama ini menekankan aspek-aspek terindah yang terdapat dalam budaya dan tradisi mereka. Mereka tidak memandang Islam sebagai agama yang sekadar diamalkan di masjid.

Akan tetapi, sebagai sebuah gaya hidup yang seharusnya dijalani oleh manusia. Di San Cristobal, Muslim-Tzotzil turut mengusahakan perniagaan pizza dan pertukangan kayu. Malahan, kanak-kanak mereka turut mempelajari Bahasa Arab, al-Qur’an, dan solat lima waktu di sebuah madrasah yang terdapat di kawasan kejiranan.

Malahan, komuniti Ahmadiya yang membentuk sebuah kumpulan besar dalam komuniti Muslim di San Cristobal turut menjalinkan hubungan yang sangat rapat, baik dengan majlis perbandaran mahupun kerajaan negeri sebagai memenuhi citra agama Islam yang cintakan keamanan. Malahan, mereka turut memisahkan kumpulan mereka daripada gerakan penentang EZLN.

Kumpulan ini juga mengadakan kerjasama dengan organisasi Humanity First, terutama dalam membantu kaum wanita menghindari sejumlah penyakit seperti kanser servik dan kanser payudara. Semasa kejadian gempa bumi yang melanda Mexico pada tahun 2017, komuniti Muslim-Tzotzil terutama kumpulan Ahmadiya tidak ketinggalan daripada menghulurkan bantuan kepada mangsa bencana.

Sebagai penutup, Islam, bersama kepercayaan tradisional Maya, Katolikisme Rom yang disuntik pengaruh Sepanyol, serta pelbagai kepercayaan asli lain, wujud secara bersama dan harmoni di bandar San Cristobal secara khusus, dan Chapias atau malah di Mexico secara umum.

RUJUKAN

About Islam. (28 Januari 2016). Islam Gaining Foothold in Maya Lands. About Islam.
https://aboutislam.net/muslim-issues/n-america/islam-gaining-foothold-in-maya-lands/

David Alire Garcia. (26 Oktober 2017). Mexico’s indigenous Muslims in Maya heartland. Widerimage Reuters.
https://widerimage.reuters.com/story/mexicos-indigenous-muslims-in-maya-heartland

Edgard Garrido. (n.d.) Mexico’s vibrant Muslim community living in the Maya heartland. Independent.
https://www.independent.co.uk/news/world/americas/mexico-muslims-maya-heartland-chiapas-tzotzils-islam-catholic-converts-a8022711.html

Iker Reyer Godelmann. (30 Julai 2014). The Zapatista Movement: The Fight for Indigenous Rights in Mexico. International Affairs.
http://www.internationalaffairs.org.au/news-item/the-zapatista-movement-the-fight-for-indigenous-rights-in-mexico/

Nina Strochlic. (7 November 2017). See the Small Mexican Town Embracing Islam. National Geographic.
https://www.nationalgeographic.com/photography/proof/2017/10/muslims-mexico-indigenous-religion-islam/

QCR Staff. (31 Julai 2018). Islam on Lands of Ancient Maya: Closer Look at Muslim Community in Mexico. QCosta Rica.
https://qcostarica.com/islam-on-lands-of-ancient-maya-closer-look-at-muslim-community-in-mexico/

World Bulletin. (25 Mei 2016). The Mayan Muslims of Mexico. World Bulletin.
https://www.worldbulletin.net/art-culture/the-mayan-muslims-of-mexico-h173097.html

Yeni Safak. (17 Oktober 2019). Peaceful Muslim community in Mexico – over 5500 villagers embrace Islam. Yeni Safak.
https://www.yenisafak.com/en/world/peacefulmuslim-community-in-mexico-over-5500-villagers-embrace-islam-3502389


Pertempuran Myeongnyang : Strategi Perang Menggunakan Arus Aliran Laut

Filem The Admiral : Roaring Currents ( Korea ) dikisahkan kembali daripada peristiwa bersejarah ini.

Setelah kekalahan armada laut Dinasti Joseon (Korea) menentang armada laut Jepun dalam pePertempuranan Chilchonryang, maka tentera Jepun berjaya menduduki Hanyang (Seoul) & menguasai sebahagian negara itu.

Daripada 134 buah kapal Pertempuran milik Dinasti Joseon hanya 12 buah yang berjaya diselamatkan oleh komandan kanan pasukan itu, Bae Seol. Setelah kematian pemimpin pasukan Joseon, Laksamana Won Gyun, serta-merta Komandan Bae Seol memerintah pengunduran armada lautnya menuju ke Hoeryongpo. Pemerintah Joseon, Raja Seonjo melantik kembali Laksamana Yi-sun Sin sebagai Tongjeso untuk memimpin kembali armada laut Joseon.

Pada mulanya, Raja Seonjo mengutus surat kepada Laksamana Yi untuk menyertai pasukan darat Joseon di bawah pimpinan Jeneral Kwon Yul kerana baginda tidak yakin dengan kekuatan sisa armada laut Joseon ketika itu.

Laksamana Yi menolak & menyatakan ingin menghalang armada Jepun yang dalam pelayaran ke tanah Joseon melalui selat Myeongnyang untuk ‘back-up’ tentera darat Jepun yang sedang menduduki Hanyang.

Seminggu sebelum berlaku pertempuran, Laksamana Yi telah berpengkalan di Myeongnyang serta membaca & menkaji arus aliran selat yang deras paling kuat di semenanjung Korea ) yang mencapai 180 km/jam (10 knot ).

Ini kerana aliran air laut dari laut lepas memasuki ke selat yang sempit.

Pada 26 Oktober 1597, armada Jepun yang berkekuatan 133 kapal Pertempuran & 200 kapal logistik dibawah pimpinan laksamana Jepun, Todo Takatora memasuki selat Myeongnyang.

Laksamana Yi menunggu armada laut Jepun di selat Myeongnyang dengan berkekuatan 12 kapal Pertempuran jenis Panokseon/Gobuksen ( sisa kapal Pertempuran yang terselamat dalam pePertempuranan Chilchonryang ) membentuk formasi lljajin.

Fasa pertama (Arus aliran ke utara)

– Pada fasa ini kapal Laksamana Yi sahaja yang bertahan di selat, kerana kapal Pertempuran yang lain majoritinya terdiri askar daripada mangsa Pertempuran Chilchonryang berasa ketakutan ketika melihat armada laut Jepun itu & bersembunyi di celahan pulau di situ.

– Setelah melihat kapal Pertempuran pimpinan Laksamana Yi tetap bertahan di selat walaupun dibedil oleh pasukan pertama armada Jepun pimpinan Matashi Karushima, armada Joseon yang bersembunyi itu keluar & menyerang balas kembali armada laut Jepun.

Fasa Kedua (arus aliran dari selatan)
– Setelah 3 atau 4 jam berlalu, maka aliran di selat itu bertukar arus & peluang ini yang ditunggu-tunggu oleh armada laut Joseon.

– Aliran arus yang sepatutnya memudahkan armada laut Jepun maju untuk menyerang armada laut Joseon telah berbalik arah & mengakibatkan banyak kapal Pertempuran Jepun hilang kawalan serta berlanggar antara satu sama lain.

– Pada ketika ini Laksamana Yi memerintahkan armada laut Joseon membedil peluru meriam sebanyak mungkin ke arah kapal-kapal Pertempuran Jepun.

Armada laut Jepun berundur setelah 30 buah kapal Pertempurannya berjaya ditenggelamkan oleh armada laut Joseon & pemimpin armada laut Jepun, Todo Takatora mengalami cedera parah serta terkorbannya 18.000 tentera Jepun.

Di pihak Joseon, tiada kapal Pertempuran yang karam & seramai 5 atau 36 sahaja yang terkorban. pertempuran ini adalah sebahagian daripada Perang Imjin. Penaklukan Jepun ke atas Korea gagal.

Sumber:

(Yi, Sun-sin (edited by Sohn, Pow Key) 1977 “Nanjung Ilgi: War Diary of Admiral Yi Sun-Sin.” Republic of Korea: Yonsei University Press)